भ्रष्टाचाराचे गंभीर आरोप असतानाही भारतीय ऑलिम्पिक संघटनेच्या आजीवन अध्यक्षपदी निवड झालेल्या अभय चौताला यांनी काही अटींवर राजीनामा देण्याचे मान्य केले आहे . राष्ट्रकुल घोटाळ्याप्रकरणी दोषी आढळल्याने तुरुंगवास भोगलेले सुरेश कलमाडी आणि अभय चौताला यांची आयओएच्या आजीवन अध्यक्षपदी निवड करण्यात आली . या निवडीवरून आयओएवर चहूबाजूंनी टीका झाल्याने कलमाडी यांनी राजीनामा देण्याची तयारी दर्शवली , मात्र चौताला यांनी राजीनामा देण्यासाठी अटी ठेवल्या आहेत . दरम्यान , त्यांच्यावर बेहिशेबी मालमत्तेप्रकरणी आरोपपत्र दाखल करण्यात आले होते . ‘माझ्या निवडीला आंतरराष्ट्रीय ऑलिम्पिक समितीने आक्षेप घेतला तरच राजीनामा देईन . आयओएचे अध्यक्ष एन . रामचंद्रन यांनी आंतरराष्ट्रीय ऑलिम्पिक समितीकडे माझ्या नियुक्तीसंदर्भात चर्चा करावी , ’ असे चौताला यांनी सांगितले . ते पुढे म्हणाले , ‘आजीवन अध्यक्षपदी नियुक्ती केल्याबद्दल आयओए सदस्यांचे मी आभार मानतो . एन . रामचंद्रन यांना आंतरराष्ट्रीय ऑलिम्पिक समितीच्या पदाधिकाऱ्यांना भेटण्याची संधी मिळणार आहे . त्यांनी आक्षेप नोंदवल्यास भारतीय क्रीडा क्षेत्र , क्रीडापटू , न्याय प्रशासन , पारदर्शक कारभार यांचा विचार करून मी राजीनामा देईन . ’ चौताला आणि कलमाडी यांच्या आजीवन अध्यक्षपदी नियुक्तीला केंद्रीय क्रीडामंत्री विजय गोएल यांनी आक्षेप घेतला होता . भ्रष्टाचारप्रकरणी दोषी आढळलेल्या व्यक्तींची ऑलिम्पिक संघटनेवर नियुक्ती होऊच शकत नाही , असे गोएल यांनी स्पष्ट केले होते . या संदर्भात आयओएला ‘कारणे दाखवा नोटीस’ बजावण्यात आली होती . या संदर्भात विचारले असता चौताला म्हणाले , ‘आजीवन अध्यक्षपदी नियुक्तीप्रकरणी केंद्रीय क्रीडामंत्री आणि प्रसारमाध्यमांनी निषेध केल्याने मला आश्चर्य वाटले . क्रीडा क्षेत्राला माझ्या योगदानासाठी मला मानद स्वरूपाचे हे पद देण्यात आले . आयओएच्या नियमांनुसारच माझी या पदासाठी निवड करण्यात आली . २०१३ मध्ये आयओए अध्यक्षपदाचा मी त्याग केला होता . अध्यक्षपदी नियुक्तीही तीन नामवंत न्यायमूर्तीनी केली होती . रिओ ऑलिम्पिकमध्ये मी उपस्थित होतो . यावरही साशंकता व्यक्त करण्यात येत आहे . ’ ते पुढे म्हणाले की , ‘ऑलिम्पिक स्पर्धेदरम्यान अनुमती नसलेल्या ठिकाणी प्रवेश केल्याबद्दल क्रीडामंत्री गोएल यांचे अधिस्वीकृती पत्र रद्द होणार होते . या विषयावर मला अधिक काही भाष्य करायचे नाही . क्रीडामंत्र्यांची प्रतिमा मलिन होऊन नये असे मला वाटते . आवश्यकता असेल तर या प्रकरणी पंतप्रधान मोदी यांच्यासमोर बाजू मांडेन . ’ गोएल यांचे आयओए प्रमुखांवर टीकास्त्र भ्रष्टाचाराचे आरोप असलेल्या सुरेश कलमाडी आणि अभय चौताला यांची भारतीय ऑलिम्पिक संघटनेच्या आजीवन अध्यक्षपदी नियुक्ती केल्याप्रकरणी केंद्रीय क्रीडामंत्री विजय गोएल यांनी आयओएचे अध्यक्ष एन . रामचंद्रन यांच्यावर टीकास्त्र सोडले आहे . चेंबूर येथे झालेल्या १०व्या वनवासी राष्ट्रीय तिरंदाजी स्पर्धेच्या उद्घाटनप्रसंगी ते बोलत होते . ‘ आयओए ’ ची मुदत आज संपणार सुरेश कलमाडी आणि अभय चौताला यांची आजीवन अध्यक्षपदी नियुक्ती केल्यामुळे आयओएची मान्यता रद्द का करण्यात येऊ नये , याबाबत केंद्रीय क्रीडा मंत्रालयाने बजावलेल्या कारणे दाखवा नोटिसीवर उत्तर देण्यासाठी संघटनेला शुक्रवापर्यंतची वेळ देण्यात आली आहे . ‘आयओएने २७ डिसेंबरला चेन्नईत घेतलेल्या वार्षिक सर्वसाधारण सभेत कलमाडी आणि चौटाला यांची आजीवन अध्यक्षपदी नियुक्ती केली . ही नियुक्ती आंतरराष्ट्रीय ऑलिम्पिक संघटनेच्या आणि आयओएच्या घटनेचे उल्लंघन करणारी आहे . जर आयओए घटनेचे पालन करणार नसेल तर त्यांची मान्यता का रद्द करू नये , ’ असे या नोटीसमध्ये नमूद केले आहे .


जम्मू काश्मीरमधील कठुआ येथील बलात्कार प्रकरणामुळे सध्या देशात संतापाची लाट उसळल्याचं पाहायला मिळत आहे . आठ वर्षांच्या चिमुरडीवर गावातील मंदिरामध्ये सामूहिक बलात्कार केल्याची घटना समोर आली आणि संपूर्ण देशातून पुन्हा एकदा मानवता कुठेतरी हरवत चालल्याची प्रतिक्रिया देण्यात आली . यामध्ये अनेकांच्या संतापाने परिसीमा ओलांडल्याचंही पाहायला मिळालं . पोलीस तक्रारीमध्ये म्हटल्यानुसार त्या मुलीची हत्या करण्यापूर्वी तिच्यावर अत्याचार करण्यात आले होते . या घटनेची वाच्यता झाल्यानंतर सर्वच माध्यमांतून अनेकांनी हळहळ व्यक्त केली . विविध विषयांवर आपली ठाम मतं मांडणाऱ्या अभिनेता फरहान अख्तर यानेही ट्विट करत संताप व्यक्त केला आहे . फरहानने या संपूर्ण घटनेविषयी ट्विट करत लिहिलं , ‘सलग काही दिवसांसाठी बंदी ठेवलेल्या , सतत नशेचे पदार्थ दिलेल्या , वारंवार बलात्कार केलेल्या आणि त्यानंतर हत्या केलेल्या त्या मुलीच्या मनात त्यावेळी नेमकं काय चाललं असेल याचा विचार करा . तिच्यासोबत झालेल्या त्या प्रसंगाविषयी तुमच्या मनात घृणा निर्माण होत नाही . हे दहशतवादी कृत्यं आहे असं तुम्हाला वाटत नाही तर तुमच्या मानवजातीवर धिक्कार असो . पीडितेला न्याय मिळो असं तुम्हाला वाटत नसेल तर तुमच्या अस्तित्वाचा काहीच फायदा नाही . ’ वाचा : सेक्सी दुर्गा चित्रपटाच्या दिग्दर्शकाचे अन्यायाविरोधात पंतप्रधानांना पत्र फरहानच्या या ट्विटला सोशल मीडियावर अनेकांनीच लाइक केलं असून , अभिनेता रितेश देशमुखनेही हे ट्विट रिट्विट केलं आहे . त्याच्या या ट्विटमधून तिच्याप्रती ( पीडितेप्रती ) त्याची हळहळ आणि बलात्कार करणाऱ्यांसाठी त्याच्या मनात असणारा संताप बाहेर पडल्याचं स्पष्ट झालं . देशात बलात्कार , अपहरण या सर्व कृत्यांचं वाढतं प्रमाण पाहता ही चिंतेची बाब असल्याचंच जनसामान्यांचंही मत आहे .


चेहऱ्यावर स्मित हास्य , बोलण्यात कमालीची नम्रता असलेली या कॅफेतील माही तुमचं मन जिंकून घेते . आजवर तुम्ही एकाहून एक हटके सेवा देणारे कॅफे , रेस्तराँ पाहिले असतील . पण नवी मुंबईतल्या वाशी इथल्या ‘थर्ड आय कॅफे’ची गोष्टच निराळी आहे . या कॅफेमध्ये ट्रान्सजेंडर काम करतात . ही अनोखी कल्पना सुचली ती या कॅफेचे मालक निमेश शेट्टी यांना . कॅफेमधील एकूण २० कर्मचाऱ्यांपैकी सहा ट्रान्सजेंडर कर्मचारी आहेत . त्यापैकी एक किचनमध्ये , एक मॅनेजर तर ४ जण वेटर आहेत . या कॅफेत येणाऱ्या लोकांनीही या सकारात्मक बदलाचं स्वागत केलं आहे . ट्रान्सजेंडरसाठी लोकांमध्ये असलेले पूर्वग्रह , काही समज यांमुळे त्यांना आदराने वागवलं जात नाही . पण या कॅफेमुळे त्यांच्या जगण्याचा एक नवा अर्थ मिळाला आहे असं म्हणायला हरकत नाही . इथं काम करताना त्यांच्यातील आत्मविश्वास वाढतोच आहे , पण त्याचसोबत लोकांमध्ये त्यांच्याबद्दल असलेला विचारही बदलत आहे . स्वयंसेवी संस्थेच्या माध्यमातून निमेश यांनी पुढाकार घेतला आणि ट्रान्सजेंडरना कॅफेमध्ये काम देण्याची अनोखी कल्पना त्यांनी अंमलात आणली . या कॅफेतून तुम्हीसुद्धा एक सकारात्मक विचार घेऊनच बाहेर पडाल यात काही शंका नाही . तर मग कधी भेट देताय ‘थर्ड आय कॅफे’ला ?


भारताचा माजी कप्तान न शैलीदार डावखुरा फलंदाज सौरव गांगुलीनं विराट कोहलीवर स्तुतीसुमनांचा वर्षाव केला आहे . एका मुलाखतीत सौरवनं म्हटलंय की विदेश दौऱ्यात कौहलीच्या नेतृत्वाखाली कसोटी मालिकांमध्येही भारत विजयी होईल यात शंका नाही . मी महेंद्र सिंह ढोणी व राहुल द्रविडला बराच काळ कप्तान म्हणून जवळून बघितलं आहे , परंतु कप्तान कोहली ज्या सातत्यानं फलंदाजी करतो ते मी याआधी कधीही बघितलेलं नाही अशा शब्दांमध्ये सौरवनं विराटचं कौतुक केलं आहे . स्वतःच उदाहरण समोर ठेवून तो कप्तानपदाला साजेशी खेळी करतो असं सांगताना गांगुलीनं अफ्रिकेविरोधात विराटनं फटकावलेल्या तीन शतकांचं उदाहरण दिलं . इंग्लंड व ऑस्ट्रेलिया असे दोन दौरे आता भारतीय संघ येत्या काऴात करणार आहे . भारतीय संघ तयारीसाठी दोन्ही देशांमध्ये काही काळ आधीच जाणार आहे , तर त्यांनी दोन चार सराव सामने मालिका सुरू होण्यापूर्वी खेळावेत असा सल्ला गांगुलीनं दिला आहे . भारताच्या सर्वाधिक यशस्वी कप्तानांपैकी एक असलेल्या सौरवनं कोहली हा निर्विवादपणे सर्वोत्कृष्ट फलंदाज असल्याचे म्हटले आहे . गेल्या वर्षी म्हणजे 2017 मध्ये सर्वाधिक एकदिवसीय धावा कोहलीच्या नावावर असून 2018मध्येही तो याबाबतीत आघाडीवर आहे . कोहली हा भारताची क्रिकेटमधली ओळख बनत आहे . काही बाबतीत तो मी , तेंडुलकर व द्रविडपेक्षाही वेगळा असल्याचं मत गांगुलीनं व्यक्त केलं आहे . गेली काही वर्षे कोहली फॉर्ममध्ये असून शुक्रवारी त्यानं 35 वे एकदिवसीय शतक झळकावलं . दोन संघांमधल्या एकदिवसीय मालिकेत 500 धावा फटकावणारा तो पहिला फलंदाजही ठरला आहे . कोहलीनं एकदिवसीय मालिकेतील सहा सामन्यांमध्ये तीन शतकं व एक अर्धशतक झळकावलं आहे . आंतरराष्ट्रीय सामन्यांमध्ये कोहलीच्या नावावर 56 शतकं आहेत . त्यात कसोटीतल्या 21 व वन डेमधल्या 35 शतकांचा समावेश आहे . सर्वाधिक शतकांच्या बाबतीत तो पाचव्या स्थानावर असून त्याच्यापुढे सचिन तेंडुलकर ( 100 ) , रिकी पाँटिंग ( 71 ) , कुमार संगकारा ( 63 ) व जॅक्विस कॅलिस ( 62 ) आहेत . कोहलीचं वय अवघं 29 असून त्याच्यासमोर भरपूर काळ व संधी आहेत , ज्यामुळे तो तेंडुलकरच्या विक्रमापर्यंत पोहोचू शकेल .


न्यूझीलंडच्या शास्त्रज्ञांचे संशोधन दारूचे व्यसन हे वाईटच ! त्यामुळे अनेकांना आर्थिक व सामाजिक ऱ्हासाला सामोरे जावे लागतेच , त्याशिवाय अनेक शारीरिक व्याधी जडतात . मद्य प्राशनाने कर्करोग होऊ शकतो , असा दावा आता न्यूझीलंडच्या संशोधकांनी केला आहे . न्यूझीलंडमध्ये २०१२मध्ये ८० वर्षांखालील २३६ लोकांचा मृत्यू कर्करोगाने झाला . त्याला मद्यसेवन कारणीभूत होते , अशी माहिती ओटॅगो विद्यापीठाच्या या संशोधकांनी दिली . अल्कोहोलचे सेवन हे कर्करोग होण्याला कारणीभूत असल्याचे यापूर्वी केलेल्या विविध संशोधनातून सिद्ध झाले आहे . ओटॅगो विद्यापीठाच्या या संशोधकांच्या मते न्यूझीलंडमध्ये अनेकांना केवळ मद्यसेवनाने कर्करोग झाला आहे . स्तनांचा , आतडय़ाचा , तोंड , घसा , अन्ननलिका आणि यकृताचा कर्करोग मद्यसेवनाने होतो , असे या शास्त्रज्ञांनी सांगितले . ओटॅगो विद्यापीठातील वैद्यकीय अभ्यास विभागातील प्राध्यापक आणि या संशोधकांच्या गटाचे प्रमुख जेनी कॉनर यांच्या मते , संशोधकांनी २००७ आणि २०१२ दरम्यान झालेल्या मृत्यूच्या आकडेवारीचा अभ्यास केला असता साधारण ६० टक्के महिलांचा मृत्यू हा स्तनाच्या कर्करोगामुळे झाला आहे . त्याला मद्यसेवन कारणीभूत असल्याचे त्यांनी सांगितले . २००७मध्ये ७१ आणि २०१२मध्ये ६५ महिलांचा मृत्यू स्तनांच्या कर्करोगाने झाला . या महिला दिवसातून दोन ते तीन वेळा मद्य प्राशन करत असल्याचे आढळले आहे . ‘जर्नल ड्रग अँड अल्कोहोल’ या नियतकालिकेत हे संशोधन प्रसिद्ध झाले आहे . ( टीप : ‘आरोग्यवार्ता’मधील बातम्या या जगभरातील संशोधकांनी केलेल्या वैद्यकीय संशोधनावर आधारित असतात . त्यामुळे त्यातील मतांशी ‘लोकसत्ता’चा संबंध नाही . कोणताही वैद्यकीय उपचार करण्यापूर्वी आरोग्यतज्ज्ञांशी व डॉक्टरांशी सल्लामसलत करणे आवश्यक आहे . )


मानवाच्या आयुष्यात क्रांती घडविणारा गेल्या काही वर्षातील घटक म्हणजे ‘इंटरनेट’ . इंटरनेटमुळे काही गोष्टींच्या वापरात बदल झाला अथवा काही काळाच्या पडद्याआड गेल्या . जिथे लोकं बातम्या , माहिती अथवा मनोरंजन इत्यादींसाठी वृत्तपत्र , मासिकं अथवा टिव्ही वाहिन्यांवर अवलंबून होती , तिथे इंटरनेटचा वापर होऊ लागला . पैशाच्या देवाण - घेवाणीसाठी नवीन पर्याय उपलब्ध झाले . मनोरंजन , बँकिंग , शिक्षण , हॉटेल , संपर्क , माध्यमक्षेत्र अशा विविध क्षेत्रात इंटरनेटमुळे क्रांती घडून आली . इंटरनेटच्या सुरुवातीच्या काळात प्रामुख्याने विदेशातील शौक्षणिक संधी शोधणे , नोकरी शोधणे , आपल्याला माहित असलेल्या अथवा आवडत्या विषयावर ब्लॉगच्या माध्यमातून व्यक्त होणे , एखादी माहिती हवी असल्यास सर्च इंजिनच्या माध्यमातून त्याचा शोध घेणे , चॅटिंग आणि इमेल करण्यासाठी अधिक प्रमाणावर वापर होत असे . कालांतराना ‘सोशल मीडिया’ने शिरकाव केला आणि इंटरनेटवरील हा परवलीचा शब्द ठरला . फेसबुक , वॉट्सअॅप , ट्विटर , इन्साटाग्राम सारख्या सोशल मीडिया साइट्सनी वापरकर्त्याचे विश्व व्यापून टाकले . केवळ संपर्क आणि व्यक्त होण्यासाठी वापरात येणाऱ्या या माध्यामांमध्ये वापरकर्त्याला स्वतःकडे खिळवून ठेवण्यासाठी नवे प्रयोग होताना दिसत आहेत . वापरकर्त्याची आवड आणि कल लक्षात घेऊन नवनवीन सुविधांचा मारा होत आहे . यातील मोठा बदल म्हणजे लिखिल मजकूरला व्हिडिओची साथ मिळाली . सामान्य युजरलादेखील व्हिडिओच्या माध्यमातून व्यक्त होणे सहज शक्य झाल्याने हळूहळू याची लोकप्रियता वाढली . त्यातच फेसबुकने ‘लाइव्ह व्हिडिओ’ हा नाविन्यपूर्ण प्राकार आपल्या युजर्ससाठी उपलब्ध करून दिल्याने आता फेसबुकवर व्हिडिओ स्वरुपातील पोस्ट मोठ्याप्रमाणावर दिसू लागल्या आहेत . काही प्रमाणात हा बदल स्तुत्य असला तरी काळजी करायला लावेल अशी त्याची दुसरी बाजूदेखील आहे . जी अधोरेखित करणे गरजेचे आहे . व्हिडिओ स्वरुपातील पोस्ट पाहाण्यासाठी अथवा अपलोड करण्यासाठी मोठ्याप्रमाणावर इंटरनेट डाटा खर्ची पडतो , ज्याचा आर्थिक ताण वापरकर्त्याच्या खिशावर येतो . त्याचबरोबर लोकांमधील वाचनाची आवड कमीकमी होत चालल्याचे हे लक्षण आहे . अभ्यासपूर्ण अथवा माहितीपूर्ण असे उत्तम काही वाचण्यापेक्षा रोमांचक , अघटित , विनोदी अथवा मनोरंजनपर व्हिडिओ पाहाणे अथवा शेअर करण्याकडे लोकांचा कल अधिक असल्याचे दिसून येते . ज्यातून लोकांच्या बदलत चालेल्या अभिरुचीची जाणीव होते . हा बदल निश्चितच विचार करायला लावणारा अहे असे म्हटल्यास वावगे ठरणार नाही .


कर्नाटक विधानसभा निवडणुकांच्या निकालानंतर संपूर्ण देशाच्या राजकीय पटलावर बऱ्याच हालचाली झाल्याचं पाहायला मिळालं . ज्यानंतर अनेकांनीच या राज्याविषयी चर्चा करण्यास सुरुवात केली . कर्नाटकच्या कलाविश्वापासून ते या राज्यातील पर्यटन स्थळांपर्यंत प्रत्येक गोष्टीविषयी जाणून घेण्यासाठी बऱ्याचजणांनी सोशल मीडियाचा आधार घेतला . चला तर मग सध्या राजकीय कारणांमुळे चर्चेत असणाऱ्या या राज्यातील काही महत्त्वाच्या घटकांवर एक धावती नजर टाकूया… वाचा : जेव्हा चहा विक्रेत्याने पहिल्यांदाच आपल्या मुलांना नेलं मॅकडोनल्डमध्ये जोग फॉल्स - अरबी समुद्राला जाऊन मिळणाऱ्या या धबधब्याच्या पाण्याचा वापर कर्नाटकमध्ये वीजनिर्मितीसाठी केला जातो . भारतातील हा दुसऱ्या क्रमांकाचा सर्वात उंच धबधबा आहे . अमुक एका ठिकाणाहूनच नव्हे तर , डोंगराच्या बऱ्याच कपाऱ्यांतून या धबधब्याचा प्रवाह वाहतो . या धबधब्याविषयी आणखी एक रंजक गोष्ट सांण्यात येते की , दुसऱ्या महायुद्धाच्या वेळी चांदीने भरलेलं एक जहाज या ठिकाणी उलटलं होतं . ज्यामधून जवळपास ४८ टन चांदी बाहेर काढण्यात आली होती . चन्नापटना खेळणी - भारतामध्ये विविध ठिकाणी मिळणारी लाकडाची खेळणी बरीच प्रसिद्ध आहेत . या लाकडाच्या खेळण्यांसाठीही कर्नाटक ओळखलं जातं . विविध प्रकारच्या बाहुल्या , प्राणी , गाड्या या गोष्टींची लाकडापासून तयार करण्यात आलेली प्रतिकृती म्हणजे बच्चेकंपनीच्या जिव्हाळ्याचा विषय . त्याशिवाय घरात शोभेच्या वस्तू ठेवण्यासाठीही या खेळण्यांना पसंती दिली जाते . टिपू सुलतानच्या काळापासून कर्नाटकात ही खेळणी बनवण्यात सुरुवात करण्यात आली होती . हुळी मंदिर - साधारण १० व्या शतकापासून कर्नाटकमधील बेळगावमध्ये हे मंदिर उभं आहे . सध्याच्या घडीला या मंदिराच्या बऱ्याच भागाचं नुकसान झालं असलं तरीही पुरातत्व विभागाकडून या मंदिराचं जतन करण्यात येत आहे . मंगळुरूचे चविष्ट खाद्यपदार्थ - दाक्षिणात्य खाद्यसंस्कृती अनेक खवैय्यांच्या जीभेचे चोचले पुरवते . त्यातही मंगळुरूच्या चविष्ट खाद्यपदार्थांची बात काही औरच . ओल्या नारळाचा इथल्या खाद्यपदार्थांमध्ये मोठ्या प्रमाणावर वापर केला जातो . ज्यामुळे एक वेगळीच आणि जीभेवर तरळणारी चव खवैय्यांच्या मनाचा आणि भुकेचा ठाव घेते . कोरी रोटी , नीर डोसा , पिट रोड , दुकरा मांस , खली हे इथले काही प्रसिद्ध खाद्यपदार्थ आहेत . त्यामुळे कर्नाटक हे भटकंतीसोबतच लज्जतदार चवीसाठीही ओळखलं जातं हे खरं . हंपी - पर्यटक किंवा भटकंतीचं प्रचंड वेड असणाऱ्यांच्या विश लिस्टमध्ये एका ठिकाणाचा आवर्जून उल्लेख केला जातो . ते ठिकाण म्हणजे हंपी . वर्षानुवर्षांपासूनच्या वास्तूकलेचा , स्थापत्यशात्राचा उत्तम नमुना पाहण्यासाठी अनेकांचेच पाय हंपीकडे वळतात . कर्नाटकात होणारा हंपी उत्सवही बराच प्रसिद्ध आहे . त्यामुळे तुमच्या विशलिस्टमध्ये हंपीचा समावेश नसेल तर या ठिकाणाचं नाव लगेचच त्यात समाविष्ट करा .


रंगमंचावर नुकतंच आलेलं ‘एका लग्नाची पुढची गोष्ट’ हे नाटक बुक माय शो या तिकीट बुकिंग साइट आणि अॅपवर ‘नंबर वन’ ठरलं आहे . मराठी नाट्यसरिकांकडून मिळालेल्या भरभरून प्रतिसादामुळे अनेक नाट्यगृहात या चित्रपटाचे सर्वच शो हे हाऊसफुल्ल ठरत आहेत . गेल्या १५ दिवसांपासून book my show वर हे नाटक पहिल्या क्रमांकावर आहे . ‘नाळ’ , ‘2.0’ असे चित्रपट प्रदर्शित झालेले असतानाही या नाटकाला तुफान प्रतिसाद मिळाताना दिसत आहे . प्रशांत दामले यांनी स्वतः आपल्या सोशल मीडियावर ही आनंदाची बातमी सांगत सर्व नाट्यसरिकांचे आभार मानले आहेत . वीसएक वर्षांपूर्वी एका लग्नाची गोष्ट नाटक रंगमंचावर आलं . या नाटकातील प्रशांत दामले , कविता मेढेकर ही जोडी सुपरहिट जोडी ठरली . या जोडीबरोबरच ‘मला सांगा सुख म्हणजे नक्की काय असतं’ , ‘ही परी अस्मानीची’ या गाण्यानंही प्रेक्षकांच्या हृदयात जागा मिळवली . आजही ही गाणी प्रेक्षकांना तितकीच आवडीची आणि ऐकावीशी वाटतात . या नाटकाचा सिक्वल म्हणजेच ‘एका लग्नाची पुढची गोष्ट’ हे देखील रंगमंचावर पुन्हा आलं . मन्या आणि मनीचं पुढे काय झालं त्यांचा संसार कसा सुरू आहे हे पाहण्याची उत्सुकता अनेकांनाच आहे . म्हणून संपूर्ण महाराष्ट्रात या नाटकाला तुफान प्रतिसाद नाट्यरसिकांकडून मिळताना दिसून येत आहे . १९९८ मध्ये पहिल्यांदाच रंगमंचावर हे नाटक आलं होतं .


सामुदायिक लसीकरणाच्या मोहिमेतून इबोलाच्या संसर्गाला आळा घालण्यास मदत होऊ शकणार नसल्याचा दावा एका अभ्यासात करण्यात आला आहे . ब्रिटनमधील केंट विद्यापीठातील संशोधकांनी इबोला विषाणूला आळा घालण्यासाठी लसीकरणाच्या संभावनांचे विश्लेषण केले . यातून येणाऱ्या काही काळापर्यंत इबोला विषाणूच्या उपद्रवाला आळा घालणे हे अशा प्रकरणांचे पर्यवेक्षण आणि त्यांना वेगळे करणे यावर अवलंबून असणार आहे , असे सांगण्यात आले आहे . जागतिक आरोग्य संघटनेने काँगोमध्ये नव्या इबोला विषाणूचा उद्रेक झाल्याची माहिती दिली आहे . सामुदायिक रोगप्रतिकारकशक्ती निर्माण करण्यासाठी मोठय़ा प्रमाणात इबोलाची लागण होण्याची संभावना असणाऱ्या लोकसंख्येचे लसीकरण करावे लागणार आहे . उद्रेकादरम्यान इबोला संसर्ग झालेल्या व्यक्तीमुळे सरासरी चार किंवा त्याहून अधिक लोकांना संसर्ग होतो यामुळे हा रोग वेगाने पसरतो . यामुळे रोगाची लागण होण्यास आळा घालण्यासाठी ८० टक्के लोकसंख्येला लसीकरणाची गरज आहे . एवढय़ा मोठय़ा प्रमाणात लसीकरण करणे सद्यःस्थितीत अशक्य असून पश्चिम आफ्रिकेच्या इबोलाची साथ पसरली असताना इबोलाशी संपर्क आलेल्यांपैकी केवळ ४९ टक्के लोकांचेच लसीकरण करण्यात आले होते . रोगाची लागण झाली असूनदेखील ३४ टक्के लोकांनी लस घेण्यास नकार दिला . लसीकरणामुळे दीर्घकाळ इबोलापासून संरक्षण मिळते का नाही हे अदय़ाप अस्पष्ट आहे . त्याचप्रमाणे मोठय़ा प्रमाणात लसीकरणाची मोहीम ही खर्चीक आणि अव्यवहार्य असल्याची नोंद या अभ्यासात करण्यात आली आहे .


आयुष बदोनी आणि मोहित जांग्रा यांच्या अष्टपैलू कामगिरीच्या बळावर भारतीय युवा संघाने ( १९ वर्षांखालील ) शुक्रवारी श्रीलंकेविरुद्धच्या चार दिवसीय सामन्यांच्या मालिकेतील पहिल्या कसोटीत एक डाव व २१ धावांनी मोठा विजय मिळवला . या विजयासह भारताने या दोन सामन्यांच्या मालिकेत १ - ० अशी आघाडी घेतली . सामन्याच्या शेवटच्या दिवशी भारताला विजयायाठी अवघ्या सात बळींची आवश्यकता होती . गुरुवारच्या ३ बाद १७७ धावांवरून पुढे खेळताना श्रीलंकेने सावध सुरुवात केली . यजमानांचा संघ २७९ धावांवर ५ बाद अशा सुस्थितीत असताना जांग्राने आपल्या फिरकीची कमाल दाखवली . त्याने नुवानिदू फर्नाडोला ७८ धावांवर बाद करून श्रीलंकेच्या डावाला खिंडार पाडले . संदून मेडिंसलाही ३७ धावांवर बाद करून त्याने श्रीलंकेच्या पराभवावर शिक्कामोर्तब केले . दुसऱ्या डावात श्रीलंकेने ३२४ धावांपर्यंत मजल मारली . जांग्राने या डावात पाच बळी घेण्याची किमया साकारली व बदोनीने त्याला दोन बळी घेत योग्य साथ दिली , तर अर्जुन तेंडुलकरने पहिल्या डावाप्रमाणेच या डावातही एक बळी मिळवला . त्याआधी , सातव्या क्रमांकावर फलंदाजीला येऊन नाबाद १८५ धावा उभारणाऱ्या बदोनीने जांग्राच्या ( २२ धावा ) साथीने भारताला पहिल्या डावात ५८९ धावांचा डोंगर उभारून देण्यात मोलाचा वाटा उचलला . मालिकेतील दुसरा सामना २४ जुलैपासून हम्बानटोटा येथे खेळला जाणार आहे . संक्षिप्त धावफलक


क्रिकेटर झहीर खान आणि बॉलिवूड अभिनेत्री सागरिका घाटगे यांनी काही महिन्यांपूर्वीच त्यांच्या रिलेशनशिपचा जाहीरपणे स्वीकार केला . त्यानंतर या दोघांनीही साखरपुडा करत आपल्या नात्याला अधिकृत नाव दिले . तेव्हापासूनच झहीर आणि सागरिका लग्न कधी करणार हाच प्रश्न अनेकांच्या मनात घर करत होता . त्याविषयीच काही गोष्टी त्याने एका वृत्तपत्राशी संवाद साधताना स्पष्ट केल्या आहेत . यावेळी सागरिकाही झहीसोबत उपस्थित असल्याचे म्हटले जात आहे . ‘पिंकव्हिला’ने प्रसिद्ध केलेल्या वृत्तानुसार , दोघांचेही धर्म वेगवेगळे असल्यामुळे त्यांना कधी धर्माच्या मुद्द्यावरुन काही अडचणींचा सामना करावा लागला का , असा प्रश्न विचारला असता झहीर म्हणाला , ‘आम्हाला अशा कोणत्याच अडचणीचा सामना करावा लागला नाही . दोघांच्याही कुटुंबियांनी आम्हाला बरीच साथ दिली . कारण इथे मुद्दा होता एकाच धर्मातील व्यक्तीशी लग्न करण्यापेक्षा सुयोग्य व्यक्तीशी लग्न करण्याचा . शेवटी तुम्ही एक चांगली व्यक्ती असणे सर्वाधिक महत्त्वाचे आहे . त्याच्या उत्तराशी सहमत होत सागरिकानेही तिचे मत मांडले . वाचा : बॉलिवूडमध्येही लैंगिक छळ होतो - प्रियांका चोप्रा ‘माझे पालकही आधुनिक विचारसरणीचे आहेत . मी योग्य व्यक्तीशी लग्नगाठ बांधावी असेच त्यांचे मत होते . अर्थात याविषयी त्यांचीही काही मतं असणार , मी ती नाकारतही नाही . पण , त्याची ( झहीरची ) भेट घेतल्यानंतर मात्र बऱ्याच गोष्टी त्यांच्यासमोर आल्या होत्या’ , असे सागरिका म्हणाली . यावेळी तुम्ही ‘निकाह’ करणार की हिंदू चालीरितींप्रमाणे विवाहबद्ध होणार , हा प्रश्न विचारला असता त्याचे उत्तर देत झहीरने आपण , ‘कोर्ट मॅरेज’ करणार असल्याचे स्पष्ट केले . २७ नोव्हेंबरला झहीर आणि सागरिका विवाहबद्ध होणार असून , त्यांच्या लग्नाच्या आधी विविध कार्यक्रमांचे आयोजनही करण्यात आले आहे .


कर्करोगाचे आधीच्या अवस्थेत निदान करण्याची नवीन पद्धत विकसित करण्यात ऑस्ट्रेलियन वैज्ञानिकांना यश आले असून त्यात मलेरियाच्या प्रथिनाचा वापर करून रक्तातील कर्करोग गाठींच्या पेशी ओळखता येतात . युनिव्हर्सिटी ऑफ न्यू साऊथ वेल्स व युनिव्हर्सिटी ऑफ कोपनहेगन यांनी संयुक्तपणे हे संशोधन केले आहे . रक्ताचे नमुने घेऊन त्यातील कर्करोग पेशी वेगळ्या काढण्याची बहुतांश अचूक पद्धत यात तयार करण्यात आळी आहे . सध्याच्या पद्धतींपेक्षा यात जास्त प्रमाणात कर्करोग पेशी पकडल्या जातात . त्यामुळे कर्करोग आधीच्या अवस्थेत कळण्यास मदत होते . यात मलेरियाचे व्हीएआर २ सीएसए हे प्रथिन कर्करोगाच्या पेशींना चिकटते . त्यामुळे या पद्धतीचा वापर कर्करोगाच्या निदानात आगामी काळात होऊ शकतो . नेचर कम्युनिकेशन्स या नियतकालिकात हे निष्कर्ष प्रसिद्ध झाले असून रक्ताचे नमुने घेऊन यात कुठल्याही प्रकारचा कर्करोग ओळखणे शक्य आहे असे ख्रिस हेशेने यांनी म्हटले आहे . आधीच्या पद्धतीत कर्करोग पेशींच्या पृष्ठभागावरील विशिष्ट खुणांचा वापर करावा लागत होता . त्यातही सर्वच कर्करोग पेशींवर या खुणा असतात असे नाही . त्यामुळे यकृत , फु फ्फुसे व हाडात कर्करोग पसरत जातो तरी त्याचा पत्ता लागत नाही . नव्या पद्धतीत मलेरिया प्रथिनाच्या मदतीने कुठल्याही प्रकारचा कर्करोग शोधणे शक्य अशल्याने मानवात ९५ टक्के कर्करोगाचे निदान आधीच्या अवस्थेत करता येते . कर्करोगाच्या दहा पेशी पाच मिलीलीटर रक्तात सोडून यात प्रयोग करण्यात आले असता मलेरिया प्रथिनाचे आवरण असलेल्या चुंबकीय मण्यांनी लगेच कर्करोग पेशींना स्पर्श केला . यात दहा पैकी नऊ कर्करोग पेशी पकडण्यात यश आले .


भारतीय महिला कबड्डी संघाची कर्णधार तेजस्विनी बाईने आगामी विश्वचषक कबड्डी स्पध्रेत सुवर्णपदक भारतच जिंकेल , असा विश्वास प्रकट केला . प्रो कबड्डी लीगमध्ये यंदापासून सुरू झालेल्या महिलांच्या प्रायोगिक स्वरूपातील स्पध्रेमुळे देशातील वातावरण बदलले आहे , असे तिने या वेळी सांगितले . ‘‘इराणचा संघ भारताला आव्हान देतो आहे . थायलंड आणि कोरियासारखे संघ उत्तमरीत्या खेळत आहेत . मात्र भारताला हरवण्याइतपत त्यांचे सामथ्र्य तयार झालेले नाही , ’’ असे स्टॉर्म क्विन्सची संघनायिका तेजस्विनीने सांगितले . ‘‘प्रो कबड्डीच्या निमित्ताने महिलांना एक उत्तम व्यासपीठ मिळालेले आहे . आतापर्यंत आम्हाला फारसे कोणी ओळखत नव्हते ; परंतु या लीगमुळे आम्हाला लोक ओळखू लागले आहेत , ’’ असे फायर बर्ड्सची कर्णधार ममता पुजारीने सांगितले . ‘‘महिलांची लीग युरोशी स्पर्धा करीत आहे , ही अतिशय सकारात्मक गोष्ट आहे . हा आकडा अधिक वाढेल , ’’ असा विश्वास आइस दिवाजची कप्तान अभिलाषा म्हात्रेने व्यक्त केला . महिलांचा अंतिम सामना रविवारी प्रो कबड्डी लीगची सांगता येत्या रविवारी हैदराबादला होणार असून , अंतिम दिवशी तीन सामन्यांची रंगत क्रीडारसिकांना अनुभवता येणार आहे . या दिवशी सायंकाळी सात वाजता तिसऱ्या स्थानावर उपान्त्य फेरीत पराभूत झालेल्या संघांचा सामना होईल . त्यानंतर रात्री आठ वाजता महिलांचा अंतिम फेरीचा सामना रंगणार आहे आणि मग रात्री नऊ वाजता पुरुषांची अंतिम फेरी होणार आहे .


होळीच्या दिवशी उत्तर भारतात केल्या जाणाऱ्या खास पदार्थांपैकी एक आहे ती थंडाई . या सणाचं आणि थंडाईचं नातं उत्तर भारतात अतूट आहे . आपल्याकडेही हा प्रकार ओळखीचा आहे . होळीशी त्याचं असलेलं नातं आपल्याकडे अजून घट्ट व्हायचंय . पण वर्षभर दुसऱ्या काही निमित्तानेही थंडाईचे बेत केले जातात . तर पाहुयात थंडाईची ही रेसिपी कशी असते ती . थंडाई साठी लागणारं साहित्यः बदाम - अर्धा कप साखर मिरे दूध एक ते दीड कप बडीशोप १ मोठा चमचा खसखस - २ मोठे चमचे ४ अख्खे वेलदोडे गुलाबपाणी दोन टेबलस्पून पाणी कृती - १ . थंडाईसाठी घेतलेले सगळे बदाम भरपूर पाण्यामध्ये साधारण सहा तास भिजवा . त्यानंतर ते सोला . २ . बडीशोप , खसखस , वेलदोडे आणि मिऱ्याची पूड करून घ्या . ही पूड बारीक असावी . ३ . ब्लेंडरमध्ये बदामाची पेस्ट बनवन घ्या . नंतर मसाल्याची पूड , दूध आणि साखर टाकून त्याचं व्यवस्थित मिश्रण बनवून घ्या . ४ . हे सगळं मिश्रण बारीक चाळणीतून गाळून घ्या .


स्वस्त , सुंदर , टिकाऊ . . आपल्या भारतीय बाजारपेठेत या गोष्टीला खूप महत्त्व आहे . हीच गोष्ट लक्षात घेऊन ‘शिओमी’ ही कंपनी भारतीय बाजारपेठेत आपले मोबाइल घेऊन आली आहे . ‘शिओमी’ने मागच्या वर्षी ‘रेडमी नोट थ्री’ हा फोन भारतामधे उपलब्ध केला आणि पूर्ण वर्षभर या मोबाइलने भारतीय बाजारपेठेत अधिराज्य केलं . ‘शिओमी’ने आपले अस्तित्व अधिक बळकट करण्यासाठी ‘रेडमी नोट थ्री’ची पुढची आवृत्ती ‘रेडमी नोट फोर’ भारतात आणली आहे . यात ५ . ५ इंचांचा फुल एचडी डिस्प्ले देण्यात आला आहे जो आधीच्या आवृत्तीपेक्षा अधिक चांगला आहे , कारण यात २ . ५ डी ग्लास लावण्यात आली आहे ज्यामुळे मोबाइल अधिक आकर्षक दिसतो आहे . ‘रेडमी नोट फोर’चे तीन प्रकार उपलब्ध आहेत . तुम्ही तुमच्या आवडीनुसार यात टू जीबी – थ्री जीबी रॅम आणि ३२ जीबी मेमरी , फोर जीबी रॅम आणि ६४ जीबी मेमरी असे तीन प्रकार निवडू शकता . हा मोबाइल पूर्णपणे मेटलचा बनविण्यात आला आहे . शिओमीने यात स्नॅपड्रॅगॉनचा ६२५ ऑक्टा कोर हा प्रोसेसर आणि अड्रिनो ५०६ हा जीपीयू वापरला आहे ज्यामुळे तुम्ही तुमच्या मोबाइलमधील गेम्स अधिक चांगल्या प्रकारे आणि विनाअडथळा खेळू शकता तसेच नेहमीच्या वापरातील लहान , मोठे अॅपसुद्धा सहज वापरू शकता . या प्रोसेसरचे वैशिष्टय़ असे की हा खूप कमी वीज वापरतो , ज्यामुळे कमी बॅटरीचा उपयोग होतो आणि तुम्ही तुमच्या मोबाइलचा वापर अधिक काळ करू शकता . शिवाय यात ४१०० एमएएचची बॅटरी देण्यात आली आहे त्यामुळे एकदा मोबाइल चार्ज केल्यानंतर एक ते दीड दिवस सहज वापरू शकता . ‘रेडमी नोट फोर’मध्ये दोन सिम कार्डची सुविधा आहे . परंतु एका वेळी दोन सिम कार्ड किंवा एक सिम कार्ड आणि एक मेमरी कार्ड वापरू शकता . यात तुम्ही मेमरी कार्डच्या साहाय्याने स्टोरेज १२८ जीबीपर्यंत वाढवू शकता . ‘रेडमी नोट फोर’मधे मागील बाजूस १३ मेगापिक्सेल कॅमेरा देण्यात आला आहे . कंपनीच्या दाव्यानुसार मागच्या आवृत्तीपेक्षा यामध्ये कॅमेरा आणखी सुधारित केला आहे आणि पुढील बाजूस पाच मेगापिक्सेलचा कॅमेरा देण्यात आला आहे ज्याचा उपयोग तुम्ही सेल्फी काढण्यासाठी किंवा व्हिडीओ कॉल करण्यासाठी करू शकता . मोबाइलच्या मागच्या बाजूस िफगरिपट्र स्कॅनर देण्यात आले आहे ज्याचा उपयोग तुम्ही फोन अनलॉक करण्यासाठी किंवा सेल्फी काढण्यासाठी करू शकता . कनेक्टिव्हिटीच्या बाबतीत हा मोबाइल फोरजी विओएलटीई , एलटीई , थ्रीजी , टूजीला साहाय्य करतो . यात वायफाय , जीपीएस , ब्लूटूथ , एफएम आहे . तुम्ही तुमचा पेन ड्राइव्ह या मोबाइलला जोडू शकता . स्मार्टफोनचा अधिक चांगल्या प्रकारे वापर करता यावा म्हणून यात सगळ्या प्रकारचे महत्त्वाचे सेन्सर्स देण्यात आले आहेत . आपल्या घरातल्या टीव्ही , डीव्हीडी प्लेअर , एसी , म्यूझिक सिस्टिम या इलेक्ट्रॉनिक वस्तूंना वेगवेगळे रिमोट असतात . एवढे रिमोट सांभाळणे कठीण जाते . यावर उपाय म्हणून ‘रेडमी नोट फोर’मध्ये आयआर ब्लास्टर देण्यात आले आहे . यामुळे तुम्ही तुमच्या मोबाइलचा उपयोग स्मार्ट रिमोटसारखा करू शकता . यात एमआय रिमोट नावाचे अॅप देण्यात आले आहे . याचा उपयोग करून तुम्ही तुमच्या इलेक्ट्रॉनिक वस्तूंचे रिमोट यात संग्रहित करून ठेवू शकता व या वस्तू आपल्या स्मार्ट फोनद्वारे वापरू शकता . हा मोबाइल अॅण्ड्रॉइड ६ . ० . १ या ऑपरेटिंग सिस्टिमवर चालतो . या मोबाइलमधे जलद चाìजग होऊ शकत नाही आणि फक्त ऑनलाइन उपलब्ध आहे . ‘रेडमी नोट फोर’ सोनेरी , काळ्या आणि राखाडी रंगामध्ये उपलब्ध आहे . फायदे ‘रेडमी नोट फोर’चे फायदे : तीन प्रकारांत उपलब्ध असल्यामुळे तुम्ही हवा तो पर्याय निवडू शकता . दमदार प्रोसेसर बॅटरी मोठी असल्यामुळे मोबाइल अधिक काळ वापरू शकता . आयआर ब्लास्टरमुळे मोबाइलचा स्मार्ट रिमोटसारखा वापर करू शकता . महत्त्वाचे सगळे सेन्सर्स उपलब्ध . तोटे तुम्ही दोन सिम कार्ड वापरणार असाल तर मेमरी कार्ड वापरू शकणार नाही . अॅण्ड्रॉइड ६ . ० . १ या जुन्या ऑपरेटिंग सिस्टिमवर चालतो . जलद चाìजगला साहाय्य नाही . फक्त ऑनलाइन उपलब्ध . बॅटरी मोबाइलमध्ये बंद असल्यामुळे वापरकर्ता स्वतः काढू किंवा बदलू शकत नाही . त्यासाठी ‘शिओमी’ च्या सेवा केंद्रामध्ये जावे लागेल . मोबाइल किंमत : टू जीबी रॅम / ३२ जीबी मेमरी रु . ०९ , ९९९ / - थ्री जीबी रॅम / ३२ जीबी मेमरी रु . १० , ९९९ / - फोर जीबी रॅम / ६४ जीबी मेमरी रु . १२ , ९९९ / - निखिल जोशी सौजन्य – लोकप्रभा response . lokprabha @ expressindia . com


मराठीतील प्रसिद्ध जोडी अभिनेता वैभव तत्त्ववादी आणि अभिनेत्री प्रार्थना बेहेरे पुन्हा एकदा रुपेरी पडद्यावर एकत्र झळकणार आहेत . पण यावेळी त्यांच्यासोबत आणखी एक व्यक्ती आहे . ती म्हणजे अभिनेत्री नेहा जोशी . एक प्रसन्न , टवटवीत आणि खुसखुशीत लव्हस्टोरी आगामी ‘रेडीमिक्स’ या चित्रपटातून प्रेक्षकांच्या भेटीला येणार आहे . प्रेम करणाऱ्या प्रत्येकालाच फेब्रुवारी महिन्याचे विशेष आकर्षण असते . ही भुरळ घालण्यासाठी यावर्षी खास ‘रेडीमिक्स’ फेब्रुवारी महिन्याच्या दुसऱ्या आठवड्यात म्हणजे ८ तारखेला प्रदर्शित होत आहे . जालिंदर कुंभार दिग्दर्शित ‘रेडीमिक्स’मध्ये समीर चिटणीस या उमद्या तरुण इंटिरियर डेकोरेटरच्या आयुष्यात वेगळं काही करू पाहणारी नुपूर ही सुंदर तरुणी येते आणि त्यानंतर त्याचे आयुष्य वेगळेच वळण घेते . वैभव तत्ववादी आणि प्रार्थना बेहेरे आणि हरहुन्नरी अभिनेत्री नेहा जोशी यांच्या अफलातून अभिनयाचं रसायन नक्कीच प्रफुल्लीत करणारं आहे . त्यांच्या जोडीला अभिनेते सुनिल तावडे , आनंद इंगळे , नेहा शितोळे , गिरीश परदेसी , आशा पाटील , रमा नाडगौडा , अश्विनी कुलकर्णी , उदय नेने , राजू बावडेकर , आशिष गोखले इत्यादी सहकलाकार आहेत . वाचा : Video : राजामौलींच्या घरात सनई - चौघडे ; प्रभास - अनुष्काचा व्हिडिओ व्हायरल चित्रपटात एकूण चार गाणी असून ती गुरु ठाकूर , अश्विनी शेंडे , अभय इनामदार यांनी शब्दबद्ध केली आहेत . त्यावर लोकप्रिय संगीतकार अविनाश–विश्वजित यांनी संगीतसाज चढवला असून हे संगीत प्रेक्षकांवर गारुड घालण्यासाठी सज्ज आहे . आजची लोकप्रिय युवा गायिका आर्या आंबेकर , मुग्धा कऱ्हाडे , शिखा जैन , गायक आशिष शर्मा , फराद भिवंडीवाला , विश्वजित जोशी यांनी स्वरसाज चढवीत माधुर्य वाढविले आहे . ‘येरे येरे पैसा’ या सुपरहिट चित्रपटाची निर्मिती करणाऱ्या अमेय विनोद खोपकर यांच्या ‘एव्हीके फिल्म्स’ने ‘रेडीमिक्स’ची प्रस्तुती केली आहे . ‘सावित्रीच्या लेकी’ या वेगळ्या चित्रपटाद्वारे जालिंदर कुंभार यांनी रुपेरी पडद्यावर आपली छाप सोडली होती . त्यानंतर मात्र ते छोट्या पडद्यावर सक्रीय होत ‘आयुष्यमान भवः’ , ‘कालायः तस्मैनमः’ , ‘मधु इथे आणि चंद्र तिथे’ , ‘लज्जा’ , ‘अनामिका’ , ‘अनुबंध’ ‘का रे दुरावा’ , अशा लोकप्रिय मालिकांच्या लेखन दिग्दर्शनात आपलं वेगळं स्थान सिद्ध केलं . आता पुन्हा रुपेरी पडद्याकडे वळत ‘रेडीमिक्स’ असा रोमकॉम चित्रपट घेऊन येत आहेत .


चित्रपटसृष्टीतील प्रतिष्ठेच्या समजल्या जाणाऱ्या ‘ब्रँड व्हिजन’चा पुरस्कार वितरण सोहळा मंगळवारी पार पडला . दरवर्षी आपापल्या क्षेत्रात उल्लेखनीय कामगिरी करणाऱ्या व्यक्तींचा सन्मान म्हणून ‘ब्रँड व्हिजन’कडून ‘द एक्स्ट्राऑर्डिनेअर’हा पुरस्कार प्रदान करण्यात येतो . अल्पावधीत ‘ब्रँड व्हिजन’ पुरस्कार चित्रपटसृष्टीत लोकप्रिय ठरला आहे . यंदा अभिनेत्री शिल्पा शेट्टी , इशा गुप्ता , स्वरा भास्कर , वाणी कपूर , अर्जून रामपाल , सुनील ग्रोव्हर आणि दिग्दर्शक मधुर भांडारकर यांचा ‘द एक्स्ट्राऑर्डिनेअर’ पुरस्काराचे मानकरी ठरले . या पुरस्काराचे स्वरुप स्मृतिचिन्ह आणि मानपत्र असे होते . प्रत्येक देशाच्या सामाजिक जडणघडणीत कलेचे अनन्यसाधारण महत्त्व असते . आमच्या कार्याची योग्य दखल घेतल्याबद्दल आम्ही ब्रँड व्हिजन’चे ऋणी आहोत . अशा पुरस्कारांमुळे नेहमीच जास्तीतजास्त काम करण्याची प्रेरणा आणि प्रोत्साहन मिळत असल्याचे सिने अभिनेत्री शिल्पा शेट्टी यांनी नमूद केले . देशपातळीवर उद्योग , कला , क्रीडा आणि सामाजिक कार्य अशा विविध क्षेत्रांत भारताच्या प्रगतीत महत्त्वपूर्ण योगदान देणाऱ्या व्यक्तींच्या कार्याचा गौरव करण्याची या पुरस्कार देण्यामागची आमची भूमिका आहे . देशाची प्रगती याच क्षेत्रांवर अवलंबून असते , असा आजवरचा इतिहास आहे . या पुरस्काराच्या माध्यमातून विविध क्षेत्रांतील व्यक्ती एकत्र आल्या आहेत , ही भारतीय म्हणून आमच्यासाठी अभिमानाची बाब असल्याचे ‘नेक्स ब्रँड्स’च्या संस्थापक चंद्रिका महेश्वरी यांनी सांगितले . व्यक्ती व उद्योग यांचा सामाज आणि अर्थकारणावर होणाऱ्या परिणामाचे अत्यंत काटेकोर आणि चोख मूल्यमापन करणारे ‘थ्री आय फाउंडेशन’ सर्वोत्तम आहे . त्यामुळे अत्यंत चांगल्या नावांची निवड झाली . आणि सर्व मान्यवरांचा आम्ही गौरव करू शकलो , ह्याचा अत्यंत आनंद असल्याचे सह - संस्थापक सौरव दासगुप्ता यांनी सांगितले .


गोरेगाव पूर्व येथील पांडुरंगवाडी मैदानात रंगलेल्या नवोदित मुंबई श्री शरीरसौष्ठव स्पर्धेत परळच्या हर्क्युलस जिमच्या अनिल बिलावा याने किताबावर नाव कोरले . बृहन्मुंबई शरीरसौष्ठव संघटना आणि मुंबई उपनगर शरीरसौष्ठव आाणि फिटनेस संघटनेतर्फे आयोजित करण्यात आलेल्या या स्पर्धेत तब्बल १९५ खेळाडूंनी सहभाग नोंदवला होता . तर वेळेचे पालन न करणाऱ्या २० पेक्षा अधिक शरीरसौष्ठवपटूंना सहभाग नाकारण्यात आला . प्रत्येक गटात ४ - ५ चांगले खेळाडू असल्यामुळे विजेता निवडण्यासाठी परीक्षकांना मेहनत घ्यावी लागली . ५५ आणि ६० किलो वजनी गटात अनुक्रमेोॉडी वर्कशॉपच्या हेमंत भंडारी आणि विपुल सावंत यांनी बाजी मारली . किताबासाठी हेमंत , विपुल , रुपेश चव्हाण , मकरंद दहिबावकर , अनिल बिलावा , राजेश खाटीकमोट आणि विकास म्हापसेकर यांच्यात चुरस रंगली . पण ७५ किलो वजनी गटाच्या विजेता अनिल बिलावाने जेतेपदावर नाव कोरले . सर्वोत्तम पोझर : महमद हुसेन खान नवोदित मुंबई श्री : अनिल बिलावा ‘नवोदित मुंबई श्री’चा निकाल ५५ किलो : १ . हेमंत भंडारी , २ . नितेश कोळेकर , ३ . संजय आंग्रे ६० किलो : १ . विपुल सावंत , २ . महेश कांबळे , ३ . सुमित यादव ६५ किलो : १ . रूपेश चव्हाण , २ . अभिषेक पाटील , ३ . सलीम शेख ७० किलो : १ . मकरंद दहिबावकर , २ . शेख कादर बादशाह , ३ . सुनील गुरव ७५ किलो : १ . अनिल बिलावा , २ . महमद हुसेन खान , ३ . हेमंत कंचावडे ८० किलो : १ . राजेश खाटिकमोट , २ . शब्बीर शेख , ३ . पवन सोमई ८० किलोवरील : १ . विकास म्हापसेकर , २ . प्रतिक यादव , ३ . अभिषेक माशेकर


मॉडेल मरीना कुंवरने राम रहीम आणि हनीप्रीतसंदर्भात नुकताच एक मोठा खुलासा केला आहे . राम रहीमने सुरूवातीला तिला मुलगी मानून सिनेमात काम करण्याची ऑफर दिली आणि नंतर तिच्यासोबत गैरव्यवहार केला . एवढेच नाही तर मरीनाच्या म्हणण्यानुसार , एकीकडे राम रहीम तिच्यासोबत गैरव्यवहार करायचा तर दुसरीकडे हनीप्रीत मरीनाच्या प्रियकरासोबत नात्यात येऊ पाहत होती . एवढेच बोलून ती थांबली नाही तर पुढे म्हणाली की , राम रहीमने तिला सिनेमाशी निगडीत गोष्टींवर चर्चा करण्यासाठी अनेकदा गुहेत जायला सांगितले होते . राम रहिम कोकिनसारखे अमली पदार्थ घ्यायचा . राम रहिम आणि हनीप्रीत तुरूंगात गेल्यामुळेच मरिना आणि तिच्या प्रियकराने हे सगळे सांगायचे ठरवले . एकदा राम रहीम तिला काही तरी खास सांगण्याच्या बहाण्याने तिला बेडरुमपर्यंत घेऊन गेला होता . तिथे गेल्यावर तिला बोलला की , तुला पैसे किंवा इतर कोणत्याही गोष्टीची चिंता करायची गरज नाही . राम रहीमचे तिच्या जवळ येणे हनीप्रीतला फारसे पटायचे नाही म्हणून हनीप्रीत तिचा त्रागा करायची . तर मरिनाच्या प्रियकराच्या म्हणण्यानुसार , हनीप्रीत त्याला फोन करायची आणि त्याच्यासोबत नात्यात येण्यासाठी प्रयत्नही करत होती . दरम्यान , हरियाणा पोलिसांनी हनीप्रीतला पंचकुला न्यायालयासमोर हजर केले असून तिला सहा दिवसांची पोलीस कोठडी देण्यात आली आहे .


अभिनेता शाहरुख खानच्या रईस या चित्रपटाचीच सध्या सर्वत्र चर्चा सुरु आहे . गेल्या काही दिवसांपूर्वीच शाहरुखच्या या आगामी चित्रपटाचा ट्रेलर प्रदर्शित झाला . सोशल मीडियावरही या ट्रेलरचीच चर्चा सुरु होती . पण , विविध युट्यूब चॅनल्सच्या नजरेतून ‘रईस’चा ट्रेलरही वाचलेला नाही . एखाद्या गोष्टीला कल्पनाशक्तीची जोड देऊन त्याचा संबंध नानाविध गोष्टींशी लावण्याचा हल्ली ट्रेंडच आला आहे . मूळ गोष्टीला स्वतःच्या कलात्मकतेचा तडका मारत काही तरी वेगळे करत ती गोष्ट अधिकच रंजक बनवली जाते आणि त्याला मॅश - अपचं नावही दिले जाते . किंग खानच्या ‘रईस’च्या ट्रेलरचेही असेच काहीसे करण्यात आले आहे . सोशल मीडियावर या चित्रपटाचा ट्रेलर दाखल झाल्यापासून आतापर्यंत चाहत्यांनी त्याचे महेंद्रसिंग धोनी , विराट कोहली , क्रिस्टियानो रोनाल्डो , लिओनल मेस्सी आणि बॅटमॅन - जोकर अशा विविध प्रकारे मॅश - अप केले आहे . त्यामुळे आता ‘रईस’च्या ट्रेलरचे हे व्हर्जनही चांगलेच गाजत आहेत . चित्रपटाच्या ट्रेलरमध्ये जे संवाद शाहरुख आणि माहिरा म्हणताना दिसतात तेच या मॅश - अप ट्रेलरमध्ये या संवादांच्या वेळी धोनी , विराट , मेस्सी दिसत आहेत . असेही म्हटले जात आहे की शाहरुखच्या या चित्रपटाच्याच ट्रेलरचे आतापर्यंत सर्वात जास्त मॅश - अप करण्यात आले आहेत . वाचाः शाहरुख - माहिराचा ‘रोमान्स’ प्रेक्षकांच्या पसंतीस उतरणार का ? दरम्यान , ‘रईस’ या चित्रपटातून शाहरुख खान एका वेगळ्या रुपात प्रेक्षकांसमोर येणार आहे . ‘रईस’ हा चित्रपट गुजरातच्या दरियापूरमधील अवैध दारुचा व्यवसाय करणाऱ्या अब्दुल लतीफच्या जीवनावर आधारित आहे . शाहरुख खान , नवाझुद्दिन सिद्दिकी , माहिरा खान , मोहम्मद झिशान आयुब यांच्या या चित्रपटात महत्त्वाच्या भूमिका आहेत .


स्मार्टफोन हा सध्या सर्वांच्याच आयुष्याचा अविभाज्य भाग झाला आहे . दिवसागणिक तंत्रज्ञानात होणारा बदल आणि ग्राहकांना त्याचे असणारे आकर्षण यामुळे स्मार्टफोनच्या विक्रीत मागील काही काळात मोठ्या प्रमाणात वाढ झाली आहे . स्मार्टफोनचे एकाहून एक उत्तम असे फिचर्स आणि त्याची किंमत यावर त्याचा खप अवलंबून असतो . मागील वर्षभरात Xiaomi , Samsung , OnePlus , Poco , Oppo यांसारख्या कंपन्यांनी आपली वेगवेगळी मॉडेल बाजारात आणली . मात्र त्यातील काही मॉडेलना ग्राहकांनी अतिशय उत्तम असा प्रतिसाद दिला . पाहूयात वर्षभरात ग्राहकांनी कोणत्या फोनला सर्वाधिक पसंती दिली . Xiaomi Redmi Note 6 pro किंमत – १३ , ९९९ सिस्टीम – ओरियो ८ . १ कॅमेरा – रियर – २० मेगापिक्सल फ्रंट – १२ मेगापिक्सल रॅम – ४ जीबी प्रोसेसर – ऑक्टाकोअर स्टोरेज – ६४ जीबी स्क्रीन – ६ . २ इंच बॅटरी – ४००० मिलीअॅम्पियर्स Poco F1 किंमत – १९ , ९९९ सिस्टीम – ओरियो ८ . १ कॅमेरा – रियर – २० मेगापिक्सल फ्रंट – १२ मेगापिक्सल रॅम – ६ जीबी प्रोसेसर – ऑक्टाकोअर स्टोरेज – ६४ जीबी स्क्रीन – ६ . २ इंच बॅटरी – ४००० मिलीअॅम्पियर्स Xiaomi mi A2 किंमत – १६ , ५९९ ऑपरेटींग सिस्टीम – ओरियो ८ . १ , अँड्रॉईड १ कॅमेरा – रियर – २० मेगापिक्सल फ्रंट – १२ मेगापिक्सल रॅम – ४ जीबी प्रोसेसर – ऑक्टाकोअर स्टोरेज – ६४ जीबी स्क्रीन – ६ इंच बॅटरी – ३०१० मिलीअॅम्पियर्स Oppo F9 pro किंमत – २१ , ९९० सिस्टीम – ओरियो ८ . १ कॅमेरा – रियर – २५ मेगापिक्सल फ्रंट – १६ मेगापिक्सल रॅम – ६ जीबी प्रोसेसर – ऑक्टाकोअर स्टोरेज – ६४ जीबी स्क्रीन – ६ . ३ इंच बॅटरी – ३५०० मिलीअॅम्पियर्स OnePlus 6 किंमत – ३४ , ९९९ सिस्टीम – ओरियो ८ . १ कॅमेरा – रियर – १६ मेगापिक्सल फ्रंट – १६ मेगापिक्सल रॅम – ६ जीबी प्रोसेसर – ऑक्टाकोअर स्टोरेज – ६४ जीबी स्क्रीन – ६ . ३ इंच बॅटरी – ३३०० मिलीअॅम्पियर्स Samsung Galaxy S9 किंमत – ५७ , ९०० सिस्टीम – ओरियो ८ . ० कॅमेरा – रियर – १२ मेगापिक्सल फ्रंट – ८ मेगापिक्सल रॅम – ४ जीबी प्रोसेसर – ऑक्टाकोअर स्टोरेज – ६४ जीबी स्क्रीन – ५ . ८ इंच बॅटरी – ३००० मिलीअॅम्पियर्स


प्रतिस्पर्धी खेळाडू उत्तेजक चाचणीत दोषी आढळल्याने रीओमध्ये प्रवेश रविंदर खत्री आणि बबिता कुमारी या दोन कुस्तीपटूंनी बुधवारी रिओवारी निश्चित केली . आशियाई ऑलिम्पिक पात्रता फेरी स्पर्धेत या दोघांविरुद्धचे प्रतिस्पर्धी खेळाडू उत्तेजक चाचणीत दोषी आढळल्याने रविंदर आणि बबिताचा ऑलिम्पिकवारीचा मार्ग सुकर झाला . रविंदर ग्रीको रोमन ८५ किलो तर बबिता फ्रीस्टाइल ५३ किलो प्रकारात ऑलिम्पिकमध्ये सहभागी होतील . रविंदरचा प्रतिस्पर्धी किर्गिस्तानचा केनझीव्ह झानरबेक उत्तेजक चाचणीत दोषी आढळला . बबिताची प्रतिस्पर्धी मंगोलियाची सुमिया इर्डेनचिमग उत्तेजक चाचणीचा अडथळा पार करु शकली नाही . गेल्या आठवडय़ात विनेश फोगट ( ४८ किलो ) आणि साक्षी मलिक ( ५८ किलो ) यांनी जागतिक ऑलिम्पिक पात्रता स्पर्धेद्वारे रिओवारी पक्की केली होती . विनेशने सुवर्ण तर साक्षीने रौप्यपदकाची कमाई केली होती . ऑलिम्पिक स्पर्धेत दोन महिला कुस्तीपटू भारताचे प्रतिनिधित्त्व करण्याची पहिलीच वेळ आहे . बबिताच्या यशासह ऑलिम्पिकसाठी पात्र ठरणाऱ्या महिला कुस्तीपटूंचे त्रिकुट तयार झाले आहे . २०१२ लंडन ऑलिम्पिक स्पर्धेत गीता फोगट भारताचे प्रतिनिधित्त्व करणारी एकमेव महिला कुस्तीपटू होती . यंदाच्या ऑलिम्पिकद्वारे पुरुषांच्या फ्रीस्टाइल , महिला कुस्ती तसेच ग्रीको रोमन प्रकारात अशा तिन्ही प्रकारात पहिल्यांदाच भारताचे प्रतिनिधित्व होणार आहे .


दिग्गज फिरकीपटूंना माघारी धाडत पाकिस्तानचा यासिर शहा कसोटी क्रिकेटमध्ये सर्वात जलद १५० बळी घेणारा फिरकी गोलंदाज ठरला आहे . श्रीलंकेविरुद्ध दोन कसोटी सामन्यांच्या मालिकेत यासिर शहाने हा विक्रम आपल्या नावे केला आहे . ऑस्ट्रेलियाच्या क्लॅरी ग्रिमेट यांच्या नावे असलेला विक्रम यासिर शहाने आज मोडला आहे . ग्रिमेट यांनी २८ कसोटी सामन्यांमध्ये हा विक्रम केला होता , तर यासिर शहाने २७ व्या कसोटीमध्येच हा विक्रम आपल्या नावे केला आहे . श्रीलंकेचा लहिरु थिरीमने हा यासिर शहाचा १५० वा बळी ठरला . या सामन्यात यासिर शहाने पाकिस्तानच्या वकार युनूसच्या २७ सामन्यांमध्ये १५० बळी घेण्याच्या विक्रमाची बरोबरी केली . या विक्रमाची दखल घेत आयसीसीनेही त्याचं अभिनंदन केलं आहे . यासिरने या सामन्यात आपल्याच देशाच्या सईद अजमलचा विक्रमही मोडीत काढला आहे . अजमलने २९ कसोटीत १५० बळी घेतले होते . सध्या आयसीसीच्या जागतिक कसोटी क्रमवारीत यासिर शहा १५ व्या स्थानावर आहे . याचवर्षी पाकिस्तान क्रिकेट बोर्डाने यासिर शहाचा , देशातील सर्वोत्तम कसोटीपटू हा पुरस्कार देऊन गौरव केला होता .


आजच्या काळात वैयक्तिक अर्थकारणात रिटायरमेंट प्लॅनिंगला विशेष महत्व दिले जात असताना , तुमचा वृद्धापकाळ सुखाचा किंवा तणावमुक्त होण्यासाठी रिटायरमेंट प्लॅनिंग करणे फार गरजेचे आहे . वर्ष 2018मधील एचएसबीसीच्या “द फ्यूचर ऑफ रिटायरमेंट , द कॉस्ट ऑफ एजिंग” अहवालाप्रमाणे , ६८ टक्के भारतीय लोक रिटायरमेंटमध्ये त्यांच्या मुलांकडून आर्थिक मदतीची अपेक्षा करतात . अहवालात पुढे म्हटले आहे की सध्या फक्त ३० टक्के रिटायर्ड लोकांनाच अशी मदत मिळते आहे . उच्च राहाणीमानासोबतच दैनंदिन खर्च वाढत असताना मुलांवर अवलंबून राहाण्याऐवजी कामाला सुरूवात केल्या दिवसापासूनच रिटायरमेंटसाठी प्लॅनिंग करणे तुमच्या हिताचेच आहे . रिटायरमेंटनंतर लागणारा पैसा उभा करण्यासाठी तुमच्याकडे दोन पर्याय आहेतः ईपीएफ आणि पीपीएफ . यात तुम्ही दीर्घकाळात नियमितपणे थोडा - थोडा पैसा टाकता ज्याने रिटायरमेंटच्या वेळी तुम्ही हा पैसा वापरू शकता . रिटायरमेंट प्लॅनिंगसाठी ईपीएफ आणि पीपीएफ बऱ्यापैकी लोकप्रिय पर्याय आहेत कारण यात तुमची गुंतवणूक सुरक्षित राहाते आणि त्यावर एक निश्चित परतावा मिळतो . तसेच , या दोन्ही योजनांमध्ये कर सवलतीसह कर - समायोजित परतावा मिळतो . तरीही , तुम्ही दोन्हीमध्ये किंवा यापैकी एकात गुंतवणूक करून रिटायरमेंट सुरक्षित करण्याआधी दोन्हीमधील फरक जाणून घ्या . पात्रता ईपीएफचे ( एम्प्लॉयीज प्रॉव्हिडंट फंड ) व्यवस्थापन एम्प्लॉयीज प्रॉव्हिडंट फंड ऑर्गनायझेशन ( ईपीएफओ ) कडे असून यात फक्त पगारदार व्यक्तीच भाग घेण्यास पात्र आहेत . ही एक बंधनकारक बचत योजना आहे आणि 20 पेक्षा अधिक कर्मचारी असलेल्या कुठल्याही कंपनीच्या कामगारांसाठी किंवा एका विशिष्ट मर्यादेपेक्षा अधिक पगार असलेल्या कर्मचाऱ्यांसाठी लागू आहे . दुसरीकडे , पीपीएफ ( पब्लिक प्रॉव्हिडेंट फंड ) बँका आणि पोस्ट ऑफिस कडून देऊ केली जाणारी एक सार्वजनिक योजना आहे , मग तुम्ही पगारदार असा किंवा नाही . अंशदानाचे नियम जर तुम्ही ईपीएफओच्या नियमांच्या अंतर्गत येणाऱ्या संगठनात काम करता , तर अशा पगारदारांसाठी ईपीएफमध्ये गुंतवणूक करणे बंधनकारक आहे . तुमच्या मूळ वेतन + डीएच्या १२ टक्के पर्यंत रक्कम कापली जाऊन तुमच्या ईपीएफ खात्यामध्ये जाते . यात तुमच्या कंपनीचे अंशदान सुद्धा जोडले जाते , जे तुमच्या रकमेएवढेच असते . जर तुम्हाला अधिक बचत करण्यासाठी तुमचे ईपीएफमधील अंशदान वाढवायचे असले , तर तुम्ही तुमच्या कंपनीला विनंती करू शकता आणि व्हीपीएफसाठी ( स्वैच्छिक सेवानिवृत्ती योजना ) अर्ज करू शकता , ही ईपीएफचीच एक विस्तार - योजना आहे . लक्षात ठेवा की व्हीपीएफमध्ये गुंतवणूक करणे सर्वस्वी तुमच्या इच्छेवर असते आणि जरी तुम्ही तुमचे अंशदान वाढवलेत , तरी तुमची कंपनी तसे करण्यास बाध्य असणार नाही . पीपीएफसुद्धा एक स्वैच्छिक रिटायरमेंट योजना आहे जिची सुरूवात रिटायरमेंटसाठी बचत करणे सुलभ करण्यासाठी आणि प्रोत्साहित करण्यासाठी केली गेली होती . एका वित्तीय वर्षामध्ये तुम्ही किमान रू . ५०० आणि कमाल रू . १ . ५ लाख एवढी गुंतवणूक करू शकता . ही गुंतवणूक एकरकमी किंवा हप्त्यांनी केली जाऊ शकते . व्याजाचा दर ईपीएफवरील व्याजाचा दर दरवर्षी ईपीएफओद्वारे घोषित केला जातो . वर्ष २०१७ - १८ साठी हा दर ८ . ५५ टक्के एवढा होता . पीपीएफचा व्याजाचा दर 10 - वर्षीय सरकारी बाँडच्या परताव्याशी निगडित असतो आणि दर तीन महिन्यांनी बदलतो . वर्ष २०१८ - १९ च्या शेवटच्या तीन महिन्यांसाठी पीपीएफचा व्याजाचा दर ८ टक्के आहे . कर लाभ ईपीएफमधील मुदत पूर्ण झाल्यावर मिळणारी रक्कम तेव्हाच कर - मुक्त असते जेव्हा तुम्ही किमान पाच वर्षे सलग नोकरी केलेली असेल . जर तुम्ही या दरम्यान दुसरी नोकरी धरलीत , तर यावरील कर वाचवण्यासाठी तुम्ही आपल्या नवीन नियोक्ताकडे तुमचे विद्यमान ईपीएफ खाते हस्तांतरित करू शकता . तसेच , जर तुम्हाला नोकरी नसेल , तर त्या काळातील ईपीएफ रकमेवरील व्याज कर - योग्य असते . या उलट , कर - संबंधात पीपीएफचा दर्जा ईईई असतो . म्हणजेच , पीपीएफमधील गुंतवणूक सर्व स्तरांवर , अंशदान , संचय आणि परिपक्वता कर - मुक्त आहे . लॉक - इन कालावधी ईपीएफ खात्याचा लॉक - इन कालावधी पाच वर्षांचा असतो , जेणेकरून तुम्हाला कर - लाभ मिळतात . तसेही , तुम्ही नोकरी बदलल्यास प्रत्येक नवीन नियोक्त्याकडे हे खाते ट्रान्सफर केले जाऊ शकते . तुम्ही ५५ वर्षे वयानंतर परिपक्वता रक्कम रिटायरमेंट घेतल्यावर काढू शकता . पीपीएफमधून तुम्ही १५ वर्षांनंतरच पैसे काढू शकता . मुदत - पूर्व पैसे काढणे पाच वर्षे सलग नोकरी झाल्यावर तुम्ही ईपीएफ मधून कर - मुक्त रक्कम काढू शकता . पाच वर्षे पूर्ण व्हायच्या आधी जर तुम्ही पैसे काढलेत , तर ईपीएफओकडे तुमचा पॅन तपशील नसल्यास ३० टक्के आणि पॅन तपशील असल्यास १० टक्के कर - कपात होते . तसेच , मुदत - पूर्व रक्कम काढणे काही विशिष्ट कारणांसाठीच करता येते , जसे मुलांच्या लग्नासाठी , गृह कर्जाच्या परतफेडीसाठी , आजाराच्या इलाजासाठी इ . प्रत्येक कारणासाठी मुदत निराळी आहे . उदाहरणार्थ , मुलांच्या लग्नासाठी ७ वर्षांनंतरच पैसे काढता येतात . या वर्षीच लागू केलेल्या नवीन नियमांप्रमाणे जर तुम्ही किमान एक महिना नोकरीशिवाय असलात , तर तुम्ही ईपीएफमधील रकमेचा ७५ टक्के भाग काढू शकता . अशा वेळी तुमचे खाते नवीन नोकरी मिळेपर्यंत ईपीएफओ सोबतच राहाणार . तसेच , दोन महिने नोकरीशिवाय असलात , तर तुम्ही उर्वरित रक्कम सुद्धा काढू शकता . सातव्या वर्षापासून तुम्ही पीपीएफ खात्यामधून काही नियमांच्या अधीन राहून रक्कम काढू शकता . ही रक्कम तुमच्या चौथ्या वर्षाच्या शेवटी जमा रकमेच्या ५० टक्के , किंवा तुम्ही रक्कम काढीत आहात त्या वर्षाच्या आधीच्या वर्षाच्या शेवटी जमा रकमेच्या ५० टक्के असू शकते . हे लक्षात घ्या की तुम्ही वर्षातून एकदाच रक्कम काढू शकता , पण चांगली बातमी अशी की ही रक्कम कर - मुक्त आहे . रिटायरमेंटच्या नंतरच्या काळासाठी तुम्ही सुरक्षित बचत करण्यासाठी या दोन पर्यायांवर अवलंबून राहू शकता , आणि म्हणूनच तुमचा गुंतवणूक पोर्टफोलिओ निर्माण करताना किंवा हाताळताना यांच्याकडे दुर्लक्ष करू नका . आदिल शेट्टी सीईओ , बँकबझार


आयसीसीच्या उत्पन्नातील वाट्यावरून बीसीसीआय ( भारतीय क्रिकेट मंडळ ) आणि आयसीसी ( आंतरराष्ट्रीय क्रिकेट परिषद ) यांच्यात सुरू असलेला तिढा अजूनही कायम राहिला आहे . " बिग थ्री मॉडेल ' बाजूला करून बीसीसीआयला आणखी 100 कोटी डॉलर देण्याचा आयसीसीने दिलेला प्रस्ताव बीसीसीआयने नाकारला आहे . आयसीसीची महत्त्वपूर्ण बैठक दुबईत सुरू झाली आहे . या बैठकीत आयसीसीचे कार्याध्यक्ष शशांक मनोहर यांनी उत्पन्नाच्या वाट्याच्या विभागणीचे नवे मॉडेल तयार केले , त्याच वेळी आम्हाला 100 कोटी डॉलर देण्याचा त्यांनी प्रस्ताव दिला आणि उत्तर देण्याची अंतिम मुदतही दिली ; परंतु आम्हाला हा प्रस्ताव मान्यच नाही . त्यामुळे त्यांना उत्तर देण्याचा प्रश्नच नाही , असे दुबईतील बैठकीसाठी उपस्थित असलेल्या बीसीसीआयच्या वरिष्ठ पदाधिकाऱ्यांनी सांगितले . बीसीसीआय आणि मनोहर यांच्यात आता विश्वासाचे नाते राहिले नसल्याचेही या पदाधिकाऱ्याने स्पष्ट केले . हा प्रस्ताव मनोहर यांनी दिला आहे . ते आयसीसीचे कार्याध्यक्ष आहेत ; परंतु आयसीसी ही सदस्यांची संस्था आहे , अशा परिस्थितीत कार्याध्यक्ष कोणाला किती वाटा द्यायचा , हे ठरवू शकत नाही . सर्व सदस्य मिळवून तो निर्णय घेऊ शकतात . सर्व देशांशी मिळून आम्ही नवा फॉर्म्युला तयार करत आहोत . आमचा ( बीसीसीआय ) वाटा किती असावा , हे मनोहर निश्चित करू शकत नाही , असे या पदाधिकाऱ्याचे म्हणणे आहे . आयसीसीकडून सर्व सदस्य देशांना मिळणाऱ्या उत्पन्नाच्या वाट्यानुसार बीसीसीआयला 579 कोटी डॉलर मिळतात . मनोहर यांचा प्रस्ताव जर आयसीसीने मान्य केला , तर बीसीसीआयला 290 कोटी डॉलरच मिळतील . सध्या बीसीसीआयच्या प्रशासनाची सूत्रे हाती असलेल्या प्रशासकीय समितीलाही ही रक्कम मान्य होणार नाही , असे सांगण्यात येत आहे . या प्रशासकीय समितीतील सदस्य विक्रम लिमये हे आयसीसीच्या गतवेळच्या बैठकीस बीसीसीआयचे प्रतिनिधी म्हणून उपस्थित होते . त्यांनीही या नव्या प्रस्तावित फॉर्म्युलाला नकार दिला होता . क्षमतेनुसार न्याय मिळण्याची मागणी त्यांनी केली होती . कसा होणार बीसीसीआयचा तोटा आयसीसीच्या नव्या प्रस्तावाबाबत सविस्तरपणे बोलताना या पदाधिकाऱ्याने सांगितले की , समजा आम्हाला 500 रुपये आणि इतर देशांना 100 रुपये मिळत आहेत . नव्या रचनेनुसार या देशांना 175 ते 200 रुपये मिळतील , तर आमचा वाटा 300 रुपयांपर्यंतच येईल . थोडक्यात काय , तर इतरांचा वाटा वाढवण्यासाठी आमच्या हिश्श्यात कपात करण्याचा हा प्रयत्न आहे . इतरांचा वाटा आम्ही वाढवू आमचा वाटा कायम राहिला , तर इतर देशांच्या प्रस्तावित वाट्यामध्ये वाढ करण्याचे मॉडेल आम्ही तयार करू ; परंतु त्यासाठी इतर देशांनी आमच्यावर विश्वास ठेवावा . उत्पन्नवाढीचे मॉडेल आम्ही तयार करू शकतो , असे या पदाधिकाऱ्याने स्पष्ट केले . संघनिवड लांबणीवरच नव्या उत्पन्न वाट्याच्या मॉडेलवरून बीसीसीआयने आपली भूमिका ठाम ठेवतानाच चॅंपियन्स करंडक स्पर्धेतून माघार घेण्याची अप्रत्यक्ष धमकीही दिली आहे आणि त्यामुळेच संघ निवडही केलेली नाही . आयसीसीने संघ जाहीर करण्याची मुदत निश्चित केलेली आहे ; परंतु अपवादात्मक परिस्थितीत या मुदतीनंतरही संघ जाहीर करण्याची मुभाही आहे . समजा 5 मेपर्यंत आम्ही संघ जाहीर केला नाही , तर आयसीसी आमचा सहभाग नाकारणार आहे का ? आमचा संघ तयार आहे . केवळ जाहीर करण्याचीच औपचारिकता आहे , असेही या पदाधिकाऱ्याने सांगितले .


सलमान खानचं संपूर्ण कुटुंब विविध कारणांनी विविध कारणांनी या कलाविश्वाशी जोडलं गेलं आहे . मग ते निर्मिती क्षेत्र असो किंवा आणखी कोणतं . आता याच कुटुंबातील आणखी एक व्यक्ती या कालिवश्वात पदार्पण करत आहे . त्या व्यक्तीचं नाव आहे आयुष शर्मा . सलमान खानची बहीण अर्पिता खान शर्माचा पती आयुष शर्मा ‘लवरात्री’ या चित्रपटाच्या माध्यमातून अभिनय क्षेत्रात पदार्पण करत आहे . खुद्द सलमान खानच त्याच्या या चित्रपटाच्या निर्मितीमध्ये हातभार लावत आहे . आयुषसाठी ‘लवरात्री’ Loveratri ही अत्यंत महत्त्वाची संधी आहे . या चित्रपटाचा ट्रेलर नुकताच लाँच करण्यात आला , ज्याच्या माध्यमातून आयुषच्या अभिनयाची झलकही पाहायला मिळत आहे . पण , मुळात या चित्रपचासाठी निवड होण्यापूर्वी आयुषवर सलमान फार नाराज होता . कारण , या चित्रपटाला होकार देण्यापूर्वी त्याने जवळपास दहा चित्रपटांच्या स्क्रीप्ट नाकारल्या होत्या . खुद्द सलमानने ट्रेलर लाँच सोहळ्याच्या वेळी याविषयीची माहिती दिली . ‘ज्यावेळी अभिराज मिनावाला आणि आयुषने या चित्रपटाची कथा ऐकली तेव्हा लगेचच त्यांनी चित्रपट करण्यास होकार दिला . पण , त्यापूर्वी मात्र मी त्याच्यावर बराच नाराज होतो . कारण , जवळपास ९ ते १० चित्रपटांच्या स्क्रीप्ट मी त्याच्याकडे पाठवल्या होत्या . पण , त्या त्याने नाकारल्या होत्या . पण , या चित्रपटाची स्क्रीप्ट ऐकल्यानंतर मात्र त्याने लगेचच होकार दिला . या चित्रपटाच्या कथेमध्ये आपण स्वतःला पाहतो , आधी कधीच मी त्या पात्रांमध्ये स्वतःला भेटलो नव्हतो , असं म्हणत त्याने या क्षेत्रात पुढची वाटचाल केली’ , असं सलमान म्हणाला . पाहा : Loveratri Trailer : ‘लवरात्री’तून पाहता येणार नौरात्रोत्सव आणि प्रेमाचे अनोखे रंग ‘सलमान खान फिल्म्स’ या निर्मिची संस्थेअंतर्गत ‘लवरात्री’ हा चित्रपट साकारण्यात येत असून , त्यातून आयुष शर्मासोबतच वरिना हुसैन बी - टाऊनमध्ये पदार्पण करत आहेत . ५ ऑक्टोबरला हा चित्रपट प्रेक्षकांच्या भेटीला येणार आहे . ज्या माध्यमातून सणोत्सवाच्या उत्साही वातावरणात खुलणाऱ्या एका सुरेख अशा प्रेमकहाणीचं चित्रण करण्यात येणार आहे


मराठी चित्रपटसृष्टीचा चॉकलेटबॉय असलेला अभिनेता वैभव तत्ववादी याने त्याच्या अभिनयाच्या जोरावर अनेक पुरस्कार प्राप्त केले आहेत . विविधांगी भूमिका साकारून प्रेक्षकांचं मनोरंजन करणार्या या चौफेर अभिनेत्याला आता आणखी एक मानाचा पुरस्कार मिळाला आहे . चित्रपटसृष्टीत अत्यंत मानाचा समजला जाणारा दादासाहेब फाळके पुरस्कार त्याला मिळाला असून लवकरच हा पुरस्कार प्रदान करण्यात येणार आहे . भारतीय चित्रपटासृष्टीचे जनक दादासाहेब फाळके यांच्या 149 व्या जयंतीनिमित्त हा पुरस्कार देण्यात येत आहे . मराठी चित्रपट या विभागासाठी दादासाहेब फाळके सर्वोत्कृष्ट अभिनेता 2018 हा पुरस्कार वैभवला मिळाला असून 21 एप्रिल ला वांद्रे येथील अॅड्य्रूज ऑडिटेरिअममध्ये या पुरस्काराचं वितरण होणार आहे . फक्त लढ म्हणा , सुराज्य , हंटर , कॉफी आणि बरंच काही , शॉर्टकट , मिस्टर आणि मिसेस सदाचारी , चिटर , कान्हा , भेटली तू पुन्हा , व्हॉट्सअॅप लग्न आदी मराठी चित्रपट तर , बाजीराव मस्तानी , लिपस्टिक अंडर माय बुरखा अशा हिंदी चित्रपटात आपल्या अभिनयाची चुणूक दाखवणारा वैभव आता मणकर्णिका - दि क्वीन ऑफ झांसी या चित्रपटातही झळकणार आहे . तसेच प्रकाश कुंटे दिग्दर्शित एका नव्या कोऱ्या चित्रपटातही तो दिसणार आहे . रोमँटिक , ऐतिहासिक अशा विविध भूमिका साकारणारा वैभव नेहमीच त्याच्या अभिनयाने प्रेक्षकांची वाहवा मिळवतो . आपल्या कामाप्रती प्रामाणिक असलेला वैभव नेहमीच हाती आलेली प्रत्येक भूमिका तितक्याच सचोटीने निभवत असतो . त्यामुळे त्याच्या प्रत्येक कामाचं प्रेक्षकांसोबतच इतर मान्यवर मंडळीही कौतुक करत असतात . त्याच्या याच प्रामाणिक कामाचं कौतुक करण्यासाठी त्याला दादासाहेब फाळके सर्वोत्कृष्ट अभिनेता 2018 हा पुरस्कार मिळाला आहे . ‘दादासाहेब फाळके सर्वोत्कृष्ट अभिनेता पुरस्कार मिळणं ही प्रत्येक कलावंताची इच्छा असते . माझ्या करिअरची आताच सुरुवात झाली आहे , त्यामुळे करिअरच्या सुरुवातीलाच मला मानाचा पुरस्कार मिळाल्याने माझा आत्मविश्वास वाढला आहे . यापुढेही मी चांगले आणि दर्जेदार काम करण्याचा प्रयत्न करेन’ , अशी कृतज्ञता अभिनेता वैभव तत्ववादी याने व्यक्त केली आहे . आपण एका क्लिकवर ताजे अपडेट्स आपल्या मोबाईलमध्येही मिळवू शकता .


मलेरिया आणि डेंग्यूसारख्या ४०० हून अधिक आजारांची माहिती गुगल अॅपवर उपलब्ध करून दिल्याने गुगल वापरकर्त्यां भारतीयांसाठी आरोग्यविषयक समर्पक माहिती उपलब्ध होणार आहे . गुगलचा वापर करणाऱ्यांना याविषयाची माहिती नव्याने तयार केलेल्या अॅन्ड्रॉइड गुगल अॅपच्या तक्त्यावर किंवा अॅपल फोन आणि टॅबलेटसोबतच मोबाइल आणि संगणक हाताळणाऱ्यांनादेखील उपलब्ध होणार आहे . यासाठी ‘अपोलो हॉस्पिटल’ आणि ‘कोलंबिया एशिया हॉस्पिटल’ यांच्यासोबत आरोग्यविषयक संकलित माहितीचा आणि सामग्रीचा आढावा घेतला जात आहे . गुगलचा वापर करणाऱ्यांसाठी आजारांची लक्षणे आणि त्याच्या सद्यपरिस्थितीविषयक म्हणजेच गंभीर , सांसर्गिक आणि अन्य माहिती उपलब्ध करून देण्याच्या अनुषंगाने प्रयत्नशील असल्याचे गुगलचे वरिष्ठ उत्पादन व्यवस्थापक प्रेम रामास्वामी यांनी सांगितले . अमेरिका आणि ब्राझीलनंतर माहितीविषयक वाढता आलेख असलेला भारत हा तिसरा देश असून यात सर्वसामान्य स्थानिक परिस्थितीचा अंतर्भाव असलेली ही माहिती भारतीयांसाठी हिंदी आणि इंग्रजी अशा दोन भाषांमध्ये उपलब्ध करून देण्यात आलेली आहे . रामास्वामी यांच्या मते , आरोग्य - विषयक माहिती जाणून घेण्यासाठी जगभरातील लोक उत्सुक असून गुगल हे त्यांचे महत्त्वपूर्ण माध्यम आहे . तर गुगलवर शोधण्यात येणाऱ्या वीस माहितींपैकी आरोग्यविषयक माहिती त्यापैकी एक असून हा शोध आरोग्यविषयक सल्ल्याच्या अनुषंगाने नसून केवळ माहिती संकलित करण्याच्या अनुषंगाने असते . त्यामुळेच लोकांच्या आरोग्यविषयक माहितीबाबत वैद्यकीय तज्ज्ञांशी सल्लामसलत करण्याबाबत आग्रही असल्याचे त्यांनी स्पष्ट केले . यासाठीच ही संकल्पना अस्तित्वात आणण्यापूर्वी गुगलकडून ‘ऑल इंडिया इन्स्टिटय़ूट ऑफ मेडिकल सायन्स’ आणि ‘आशा’ ( समूह आरोग्यसेवक ) यांच्याशी विचारविनिमय केल्यावर तयार करण्यात आलेला हा तक्ता उपयुक्त असल्याबाबतची खात्री करण्यात आली आहे .


कझाकिस्तान येथे सुरू असलेल्या आशियाई कुस्ती स्पर्धेत फ्री - स्टाईल प्रकारात आज भारताला दोन ब्राँझपदके मिळाली . बजरंग पुनिया आणि ओमप्रकाश विनोद यांनी रिपेचेजमधून ही कामगिरी केली . महाराष्ट्राच्या राहुल आवारेला मात्र पात्रता सामन्यातच हार स्वीकारावी लागली . बजरंग पुनिया भारताचे आशास्थान असलेला मल्ल आहे . त्याने ६५ किलोमध्ये ब्राँझपदक जिंकले , तर ओमप्रकाशने ७० किलो गटात पदक विजेती कामगिरी केली . बजरंगने ब्राँझपदकाच्या लढतीत इराणच्या योनेस अलिअकबर इमामीचोघेईचा १० - ४ असा सहज पराभव केला . त्याअगोदर त्याने तजाकिस्तानच्या अब्दुल कोसीमचा १२ - २ असा धुव्वा उडवला होता . पात्रता स्पर्धेत तुर्कमेनिस्तानच्या सम्प्रमर्यत मेत्रोदोवर तब्बल १६ - ५ असा शानदार विजय मिळवत बजरंगने रणशिंग फुंकले होते ; परंतु उपांत्यपूर्व फेरीत त्याला जपानच्या दाईची ताकातानीकडून ५ - ७ अशी हार स्वीकारावी लागली . ताकातानी अंतिम फेरीत गेल्यामुळे बजरंगला रिपेजेसमध्ये खेळण्याची संधी मिळाली . या संधीचे सोने करत त्याने ब्राँझपदकाला गवसणी घातली . अंतिम सामन्यात यजमान कझाकिस्तानच्या दौलेत नियाझबेकोवने ताकातानीला हरवून सुवर्ण जिंकले . ७० किलो गटात ओमप्रकाशला प्राथमिक फेरीत पुढे चाल मिळाली ; परंतु उपांत्यपूर्व फेरीत त्याचा उझबेकिस्तानच्या तिक्तियोर नौरुझोवकडून ३ - ५ असा पराभव झाला . तिक्तियोर अंतिम फेरीत दाखल झाल्यामुळे रिपेजेसमध्ये संधी मिळालेल्या ओमप्रकाशची ब्राँझपदकाच्या लढतीत कझाकिस्तानच्या इलामन डॉगद्रुबेकविरुद्ध ३ - ३ अशी बरोबरी झाली ; परंतु अखेरचा गुण ओमप्रकाशने जिंकला असल्यामुळे तो पदक विजेता ठरला .


* आकाशवाणी धारवाड केंद्राच्या उद्घाटन सोहळ्यात खास त्यांचे गाणे सादर झाले तेव्हा त्या अवघ्या १२ वर्षांच्या होत्या . . * आकाशवाणीने आयोजित केलेल्या अखिल भारतीय सुगम संगीत स्पर्धेत त्यांचा प्रथम क्रमांक आला . या पुरस्काराचे वितरण राष्ट्रपतींच्या हस्ते करण्यात आले त्या वेळी त्या १९ वर्षांच्या होत्या . . * नागेशबुवा खळीकर यांच्याकडे काही काळ शास्त्रीय संगीत तर हरिभाऊ देशपांडे यांच्याकडे त्या नाटय़संगीतही शिकल्या . . पण नियतीच्या मनात काही वेगळेच होते . अभिनयाने त्यांच्या गाण्यावर मात केली आणि गाणे मागे पडले . तसे झाले नसते तर आज कदाचित ज्येष्ठ अभिनेत्री दया डोंगरे यांचे नाव ज्येष्ठ गायिका म्हणून महाराष्ट्राला सुपरिचित झाले असते . . ‘पुनर्भेट’च्या निमित्ताने दया डोंगरे यांचा हा अप्रकाशित पैलू गप्पांच्या ओघात समोर आला . शास्त्रीय संगीत किंवा नाटय़ संगीतात त्यांनी ‘करिअर’ केले नसले तरी संगीताची ही आवड त्यांनी आजही जोपासली आहे . वयाच्या ७७ व्या वर्षांत असलेल्या दया डोंगरे दररोज सकाळी अर्धा ते पाऊण तास रियाज करतात . अभिनय क्षेत्रातील सुरुवातीच्या आठवणींना उजाळा देताना त्या म्हणाल्या , अभिनयाचा वारसा मला माझ्या आईकडून ( यमुताई मोडक ) मिळाला . माझ्या आईने त्या काळात हौशी रंगभूमीवर ‘किचकवध’ , हाच मुलाचा बाप’ आदी नाटकातून काम केले होते . तसेच ज्येष्ठ अभिनेत्री व गायिका शांता मोडक ही माझी आत्या . बालगंधर्वाच्या नाटक कंपनीत तिने नाटकातून काम केले होते . त्यामुळे लहानपणापासून माझ्यावर अभिनयाचे संस्कार झाले . मी १६ वर्षांची असताना मो . ग . रांगणेकर यांच्या ‘रंभा’ या नाटकात काम केले होते . त्या नाटकातील माझे काम पाहून ज्योत्स्ना भोळे यांनी माझ्या पाठीवर शाबासकीची थाप दिली . घरातून आईचे प्रोत्साहन होतेच आणि लग्नानंतर माझे पती शरद डोंगरे यांचे . पतीचे संपूर्ण सहकार्य आणि पाठिंबा मिळाला . ते माझ्या पाठीशी खंबीरपणे उभे राहिले . अभिनयात मी जे काही करु शकले ते केवळ आणि केवळ त्यांच्यामुळेच . अभिनयाची ही आवड मला राष्ट्रीय नाटय़ विद्यालयापर्यंत ( एनएसडी ) घेऊन गेली . मी आणि सई परांजपे अशा आम्ही दोघींनी एकाच वेळी ‘एनएसडी’ला प्रवेश घेतला . तिथे खूप काही शिकायला मिळाले . दिल्लीला असतानाच सई परांजपे व अरुण जोगळेकर यांच्या ‘नाटय़द्वयी’ या नाटय़संस्थेतून ‘नांदा सौख्य भरे’ , ‘याचसाठी केला होता अट्टहास’ , ‘इडापिडा टळो’ , ‘तुझी माझी जोडी जमली’ ही नाटके केली . त्यांच्या ‘नांदा सौख्यभरे’ या नाटकाचा प्रयोग मुंबईत साहित्य संघात होता . दामू केंकरे त्या प्रयोगाला आले होते . नाटक पाहिल्यानंतर त्यांनी ‘बिऱ्हाड वाजलं’ या व्यावसायिक नाटकात काम करणार का , अशी विचारणा त्यांच्याकडे केली . त्यांनी होकार दिला . या नाटकाचे लेखन रत्नाकर मतकरी आणि दिग्दर्शन दामू केंकरे यांचे होते . या नाटकात त्या एक गाणेही गायच्या . या नाटकात दत्ता भट , शांता जोग या मंडळींबरोबर त्यांना काम करण्याची संधी मिळाली . दया डोंगरे यांच्या आयुष्यात ‘धि गोवा हिंदू असोसिएशन’चे ‘लेकुरे उंदड जाली’ हे नाटक मैलाचा दगड ठरले . व्यावसायिक रंगभूमीवर या नाटकाने त्या प्रस्थापित झाल्या . वसंत कानेटकर यांचे लेखन आणि जीतेंद्र अभिषेकी यांचे संगीत असा योग ‘लेकुरे’च्या निमित्ताने जुळून आला . गद्य आणि पद्य यांचा संयोग असलेल्या मराठी रंगभूमीवरील या वेगळ्या प्रयोगात काम कराल का ? अशी विचारणा त्यांना झाली आणि त्यांनी ही संधी स्वीकारली . दया डोंगरे यांच्यासह श्रीकांत मोघे त्या नाटकात मुख्य भूमिकेत होते . पुढे ‘अखेरचा सवाल’ ‘माणसाला डंख मातीचा’ , ‘माता द्रौपदी’ ( दया डोंगरे ‘गांधारी’ आणि विजया मेहता ‘द्रौपदी’ होत्या . ) , ‘चि . सौ . का . चंपा गोवेकर’ , ‘अमानुष’ आणि ‘संकेत मीलनाचा’ ही नाटके त्यांनी केली . फक्त दोन पात्रे असलेले ‘संकेत मीलनाचा’ हे नाटकही गाजले . याच नाटकासाठी त्यांना अखिल भारतीय मराठी नाटय़ परिषदेचे ‘शांता आपटे स्मृती सुवर्णपदक’ मिळाले . ‘रायगडाला जेव्हा जाग येते’ या नाटकात त्यांनी ‘येसुबाई’ साकारल्या . अर्थात ही त्यांची बदली भूमिका होती . पण मा . दत्ताराम यांच्यासारख्या दिग्गज अभिनेत्याबरोबर काम करायची संधी मिळाल्याने त्यांनी ती स्वीकारली . ‘मंतरलेली चैत्रवेल’ या नाटकाचा विषय निघाला की त्या आजही हळव्या होतात . सातारा येथील नाटकाचा प्रयोग आटोपून सर्व मंडळी कोल्हापूरला पुढील प्रयोगाठी बसने जात होती . या बसला भीषण अपघात झाला . अपघातातून दया डोंगरे वाचल्या पण त्यांचे सहकलाकार जयराम हर्डीकर आणि शांता जोग यांचा त्या अपघातात मृत्यू झाला . ही आठवण व तो प्रसंग आजही त्यांच्या अंगावर काटा आणतो . दया डोंगरे यांच्या अभिनयप्रवासात मुंबई दूरदर्शनवरील ‘गजरा’ या कार्यक्रमाला विशेष स्थान आहे . सुरेश खरे यांचे लेखन आणि दया डोंगरे यांचे निवेदन त्यात असायचे . या कार्यक्रमानेही खूप प्रसिद्धी मिळवून दिल्याचे त्या सांगतात . मराठी प्रेक्षकांबरोबरच अमराठी लोकांमध्येही हा कार्यक्रम लोकप्रिय होता . निखळ विनोद आणि करमणूक असे त्याचे स्वरूप होते . या कार्यक्रमामुळे ‘गजरा क्वीन’ अशी त्यांना ओळख मिळाली . याबाबतची एक आठवण सांगताना त्या म्हणाल्या , एकदा ग्रॅण्ट रोड येथे जाण्यासाठी मी माटुंगा रोड स्थानकात आले . स्थानकातील पादचारी पूल उतरत असतानाच गाडी सुटली . मला ती गाडी मिळणे शक्यच नव्हते . पण काही क्षणातच गाडी थांबली आणि मला त्याच गाडीत चढायला मिळाले . ही किमया ‘गजरा’ कार्यक्रमाने घडविली होती . धावतपळत उतरूनही मला गाडी पकडता आली नाही हे गाडीच्या मोटरमनने पाहिले . त्या अमराठी मोटरमनला ‘गजरा’ कार्यक्रमामुळे मी परिचित होते . केवळ त्या ओळखीमुळे त्यांनी सुरू झालेली गाडी काही क्षण पुन्हा थांबविली आणि ‘मॅडम मैं आपका प्रोग्रॅम देखता हूँ , हमें अच्छा लगता हैं’अशी त्यांची दादही मिळाली . ललिता पवार यांच्यानंतर महाराष्ट्रात ‘सासू’ म्हणून दया डोंगरे यांचेच नाव घेतले जाते . दया डोंगरे म्हणजे ‘खाष्ट सासू’ असे समीकरण तयार झाले . सचिन पिळगावकर यांच्या ‘मायबाप’ या चित्रपटात त्यांनी पहिल्यांदा ‘सासू’ साकारली . ‘खटय़ाळ सासू नाठाळ सून’ किंवा दूरदर्शनवरील ‘आव्हान’ या मालिकेतील त्यांची ‘सासू’ गाजली . करडा आवाज , डोळ्यांतील जरब आणि अभिनयकौशल्याच्या जोरावर सर्वसामान्य प्रेक्षकांना मनात आपल्याविषयी भीती , तिरस्कार निर्माण करण्यात त्या यशस्वी ठरल्या . ती त्यांच्या अभिनयाला मिळालेली पावती होती . ‘सासू’ साकारताना माझ्या डोळ्यांपुढे कोणीही नव्हते किंवा मी कोणाचे अनुकरणही केले नाही . मी माझ्या पद्धतीने ‘सासू’ साकारली , असे त्या सांगतात . अभिनेता चिन्मय मांडलेकर याने ‘मी लहान असताना मला तुमच्या डोळ्यांची खूप भीती वाटायची’ असे सांगितल्याची आठवण त्या सहज सांगून जातात . ‘नवरी मिळे नवऱ्याला’ , ‘उंबराठा’ , ‘कुलदीपक’ , ‘आत्मविश्वास’ हे त्यांचे आणखी काही चित्रपट . दूरदर्शनवरच अधिकारीबंधूंच्या ‘बंदिनी’ मालिकेत तसेच ‘वेडय़ांचा बाजार’मध्ये मी वृद्ध स्त्रीची भूमिका केली . आजवर रंगविलेल्या खाष्ट , दुष्ट आणि कजाग ‘सासू’पेक्षा या भूमिका वेगळ्या होत्या . कोणतीही भूमिका करताना कलाकाराला त्या भूमिकेत शिरण्याबरोबरच बाहेरही पडता आले पाहिजे . आपल्या आजूबाजूला असणाऱ्या व्यक्तींच्या निरीक्षणातून मी माझ्या ‘भूमिका’ रंगविल्या असे त्यांनी सांगितले . दूरदर्शनवरच्या ‘स्वामी’ मालिकेत त्यांनी साकारलेल्या ‘गोपिकाबाई’ आजही प्रेक्षकांच्या स्मरणात आहेत . शिवशाहीर बाबासाहेब पुरंदरे यांचे मार्गदर्शन आणि गजानन जहागीरदार यांचे दिग्दर्शन यातून एक छान मालिका प्रेक्षकांना पाहायला मिळाली . मराठीप्रमाणेच हिंदीत त्यांनी काम केले . जब्बार पटेल यांच्या ‘सुबह’ ( मराठीतील उंबराठा ) , अमोल पालेकर यांच्या ‘आश्रय’मध्ये त्या होत्या . ‘नकाब’ चित्रपटात ऋषी कपूरच्या तर ‘दौलत की जंग’ चित्रपटात आमिर खानच्या आईची भूमिका त्यांनी केली . पण हिंदीत त्या विशेष रमल्या नाहीत . डोळ्यांच्या स्नायूंवरील नियंत्रण जाऊन पापण्या आत वळतात त्या आजाराला ‘एण्ड्रोपियॉन’ असे म्हणतात . त्यांच्या वाटय़ाला हा आजार आला . या आजारात डोळ्यांना उजेड , वारा अजिबात सहन होत नाही . यामुळे त्यांना नाटक , चित्रपट , मालिकांमधून काम करणे शक्यच नव्हते . १९९० मध्ये ‘चार दिवस सासूचे’ हा त्यांनी केलेला शेवटचा चित्रपट . डोळ्यांच्या या आजारामुळे त्यांना सक्तीची निवृत्ती पत्करावी लागली . सध्या दूरचित्रवाहिन्यांवरील काही मोजक्या मालिका त्या आवर्जून पाहतात . मालिकांमधील ज्या कलाकारांचे काम त्यांना आवडते त्यांचा दूरध्वनी क्रमांक मिळवून त्या स्वतः त्यांच्याशी बोलतात , त्यांना शाबासकी देतात . त्यांच्या कामाचे कौतुक करतात . बसमधून एकदा प्रवास करताना बसच्या वाहकाने , ‘लेकुरे उदंड जाली’ हे नाटक मी २५ वेळा पाहिले’ किंवा ‘काय दुष्ट बाई आहे ही , अशा बाईच्या घरात कोण मुलगी आपली सून म्हणून देईल , ’ अशी पुण्यातील एका नाटय़प्रयोगाच्या वेळी मिळालेली प्रतिक्रिया त्यांना अधिक मोलाची वाटते . मी मोजक्याच भूमिका केल्या . पण ज्या केल्या त्या जीव ओतून आणि मन लावून केल्या . त्यामुळे आज इतक्या वर्षांनंतरही लोकांच्या मी लक्षात राहिले आहे . सर्वसामान्य लोकांचे मिळालेले हे प्रेम माझ्यासाठी खूप मोठी शिदोरी असून हे समाधान व आनंद अवर्णनीय असल्याचे त्या सांगतात . माझ्या सुदैवाने मला चांगले नाटककार , दिग्दर्शक आणि सहकलाकार मिळाले , याचाही त्या आवर्जून उल्लेख करतात . दया डोंगरे यांना दोन विवाहित कन्या . मोठी मुलगी संगीता ही मुंबईत त्यांच्या घराजवळच राहते तर धाकटी अमृता बंगलोर येथे असते . कन्या , जावई आणि नातवंडे अधूनमधून येऊन - जाऊन असतात . दोन वर्षांपूर्वी त्यांचे पती शरद डोंगरे यांचे आकस्मिक निधन झाले . त्या दुःखातून त्यांनी स्वतःला सावरले आहे . टापटीप व शिस्तीच्या भोक्त्या असलेल्या दया डोंगरे गप्पांच्या शेवटी , हातीपायी धड असतानाच ‘त्याचे’बोलावणे यावे , असे अगदी सहजपणे सांगून जातात तेव्हा त्यांच्या चेहऱ्यावर समाधानी , आनंदी आणि कृतार्थतेची भावना असते . . शेखर जोशी


भारताच्या १६ वर्षांखालील फुटबॉल संघाचा साखळीतील अंतिम सामना इंडोनेशियाशी होणार आहे . या सामन्यातील विजय किंवा बरोबरीदेखील भारताचा १६ वर्षांचा बाद फेरीतील दुष्काळ संपुष्टात आणू शकणार आहे . एएफसी १६ वर्षांखालील संघाने यापूर्वी २००२ साली उपांत्यपूर्व फेरीत प्रवेश करण्याची किमया करून दाखवली होती . त्यानंतर तब्बल दीड दशकाहून अधिक काळ भारताला ते शक्य झाले नव्हते . मात्र भारताचा युवा संघ सध्या बहरात खेळत असल्याने या संघाला शुक्रवारच्या सामन्यातून निश्चितपणे आशा बाळगता येईल . भारताच्या युवा संघाने यापूर्वी अर्जेंटिनासारख्या मोठय़ा संघाला पराभूत करुन दाखवले आहे . त्यामुळे हा संघ भारतासाठी ऐतिहासिक कामगिरी बजावण्याची क्षमता राखून असल्याचे भाकीत वरिष्ठ संघाचे कर्णधार सुनील छेत्री यांनी नुकतेच केले आहे . भारत आणि इंडोनेशिया या दोन्ही संघांना दोन सामन्यांमधून चार गुण प्राप्त झाले आहेत . मात्र इंडोनेशियाने अधिक गोल केले असल्याने क गटामध्ये ते भारतापेक्षा वरच्या म्हणजे अग्रस्थानी आहेत . मजबूत दावेदारी इंडोनेशियाविरुद्धच्या सामन्यात भारताने विजय मिळवला किंवा बरोबरी साधली तरी भारत उपांत्यपूर्व फेरीत प्रवेश मिळवण्यास पात्र ठरणार आहे . मात्र यदाकदाचित भारत पराभूत झाला तर मात्र भारताला बाहेर पडावे लागू शकते . अर्थात त्या स्थितीतही भारतासाठी एक आशेचा किरण आहे . तो म्हणजे त्याच वेळी होणाऱ्या इराण आणि व्हिएतनाम या सामन्यातही दोन्ही संघांची बरोबरी झाली तर मात्र भारताला इंडोनेशियाविरुद्धच्या पराभवानंतरही आगेकूच करता येईल . परंतु भारतीय संघाचे प्रशिक्षक बिबिआनो फर्नाडिस हे भारतीय संघाला विजयासाठीच खेळण्यास प्रेरित करतील .


दिवाळीची खरेदी एव्हाना झाली असेलच . पण सणांच्या दिवसात एकच ड्रेस पुन्हा वापरताना त्याला थोडासा ट्विस्ट देता आला तर ? क्रिकेटच्या संघाप्रमाणे कपडय़ांमध्येही एक्स्ट्रा प्लेअर्स असतात , ते अशा वेळी मदतीला धावून येतात . दिवाळी चार किंवा पाच दिवसांची . प्रत्येक दिवशी वेगवेगळा पेहराव करणे शक्य नसते . अशा वेळी जुनाच ड्रेस पुन्हा वापरण्याऐवजी त्यात थोडासा बदल केला तर ? त्याने तुमचा लुकही वेगळा होतो आणि नवीन ड्रेस घातल्याचं समाधानही मिळते . हा प्रयोग हिट झाला तर त्या सणांचे तुम्ही ‘ट्रेंड सेटर’ ठरता ते वेगळं . बाजारातील ट्रेंड रोज बदलत असले , तरी काही गोष्टी कायम असतात . बांधणीच्या ओढण्या आणि लेिगगचे दुकान , पारंपरिक साडय़ांचं दुकान , कोल्हापुरी चपला विकणारा चांभार अशा दुकानांना लेटेस्ट कलेक्शनचा तसा फरक पडत नाही . पण याच दुकानांमध्ये एखादा फेरफटका मारला की , गरजेच्या वेळी सहज वापरता येणारा , लुकला ट्विस्ट देता येणारा एखादा प्रकार सहज सापडतो . उदाहरणच द्यायचं झालं तर नेहमीच्या काठपदराच्या साडीसोबत मॅचिंग ब्लाउज घालण्याऐवजी मल्टीकलर एम्ब्रॉयडरी केलेला ब्लाउज घालून पाहा . एखाद्या सलवारकमीजवर पलॅझो घालून पाहा . लुकमध्ये बदल लगेच जाणवतो . त्यामुळे असे एव्हरग्रीन प्रकार कपाटात असणं गरजेचं आहे . मल्टीकलर क्रॉप टॉप क्रॉप टॉप तसा नुकताच ट्रेंडमध्ये आलेला प्रकार आहे . पण हे क्रॉप टॉप वेगवेगळ्या स्वरूपांत कित्येक कपडय़ांसोबत सहज घालू शकता . एरवी क्रॉप टॉप जीन्स , स्कर्ट किंवा पलॅझोवर क्रॉप टॉप वापरला जातो . पण सणांच्या दिवसांसाठी एम्ब्रॉयडर , मल्टीकलर क्रॉप टॉप कपाटात असूद्यात . एखाद्या साध्याशा साडीसोबत ब्लाउज म्हणून तो सहज वापरता येतो . त्याशिवाय घेरेदार स्कर्टसोबत चोली म्हणून वापरता येईल . तुमच्या एरवीच्या कॉटन पँट किंवा पलॅझोला एम्ब्रॉयडर क्रॉप टॉपने वेगळा लुक देता येऊ शकतो . हटके केप्स सुपर हिरोंच्या ड्रेसिंगमधील महत्त्वाचा भाग असलेले केप्स सध्या ट्रेंडमध्ये आहेत . अर्थात त्याचा लुक थोडासा वेगळा आहे . गळ्यातून घालता येणारा , साधारणपणे कमरेपर्यंतच्या उंचीचा हा केप असतो . एरवीच्या कप्तानचे हे पालटलेले रूप . नेहमीच्या ओढणीचा किंवा जॅकेटचा कंटाळा आला असेल , तर केप सहज वापरता येईल . कुर्त्यांपासून लेहेंगापर्यंत वेगवेगळ्या ड्रेसेससोबत हा सहज घालता येतो . बरं बहुतेकदा जॉर्जेट किंवा लेस कापडापासून बनलेला असल्याने तुमचा कुर्ता झाकला जात नाही . एक्स्ट्रा लाँग दुपट्टा दुपट्टा , ओढण्या हा तसा आपल्यासाठी नवा प्रकार नाही . विशेषतः सणाच्या दिवसात सलवार , अनारकलीसोबत ओढणी येतेच . सध्या लांब ओढण्यांचा ट्रेंड आहे आणि त्या एरवीही साध्या लुकला फेस्टिव्ह ट्विस्ट देण्यासाठी नक्कीच वापरू शकता . साध्या कुर्त्यांवर मल्टीकलर , नाजूक बॉर्डरची ओढणी घेऊन बघा . अगदी जीन्स कुर्त्यांवरसुद्धा छानशी ओढणी घेतल्यास लुक बदलतो . बांधणी , लेहरीयाच्या ओढण्या कधीच बाजारातून जात नाहीत . या ओढण्या तुम्ही वापरू शकता . ड्रेससोबत जॉर्जेटच्या सिंगल कलर ओढण्या येतात . त्या ड्रेसला साजेशा दिसतही नाहीत . अशा वेळी मल्टीकलर दुपट्टा तुम्हाला नक्कीच मदत करू शकतो . सध्या हँडिपट्र केलेले दुपट्टे बाजारात आले आहेत . हाताने चित्रकला केल्यामुळे एक दुपट्टा दुसऱ्यापेक्षा पूर्ण वेगळा असतो . सिंपल कुर्त्यांसोबत हे दुपट्टे नक्कीच वापरू शकता . एखादा घेरेदार स्कर्ट आणि कुर्ता घातल्यास त्यावरही ओढणी घेता येईल . दुपट्टय़ाच्या ड्रेिपगच्या वेगवेगळ्या पद्धतीनेसुद्धा लुकमध्ये बदल जाणवतो . स्टायलिश जॅकेट नवरात्रीच्या दिवसांमध्ये कच्छी वर्क केलेली जॅकेट्स आली . प्रदर्शनात किंवा फॅशन स्ट्रीटला फेरफटका मारल्यास वेगवेगळ्या पद्धतीचे एम्ब्रॉयडर जॅकेट्स नजरेस पडतात . कित्येकांवर स्टोनवर्क , पॅचवर्कसुद्धा केलेलं असत . असे जॅकेट तुम्ही ड्रेसवर ओढणीऐवजी सहज घालू शकता . नेहमीच्या सफेद शर्टवर एम्ब्रॉयडरी केलेले जॅकेट आणि जीन्स घातल्यास ऑफिसवेअरलासुद्धा फेस्टिव्ह लुक देता येऊ शकतो . सध्या इक्कत िपट्रचे जॅकेट आले आहेत . हे दोन्ही बाजूने घालता येतात . एकाच जॅकेटमध्ये दोन प्रकार मिळून जातात . फंकी िपट्रचे जॅकेटसुद्धा बाजारात आले आहेत . सध्याचा ट्रेंड आहे लांब जॅकेटचा . हे साडीवरसुद्धा वापरू शकता . प्रत्येक ड्रेससाठी वेगळा असा जॅकेटचा प्रकार घेण्याची गरज नसते . कपाटातील एखाददोन एम्ब्रॉयडरी केलेले जॅकेट तुम्ही वेगवेगळ्या ड्रेसेसवर सहज वापरू शकता . कुठे मिळतील ? दादर , परेल , बोरीवली , अंधेरी येथील खास सणासुदीच्या कपडय़ांच्या खरेदीसाठी प्रसिद्ध असलेल्या बाजारपेठांमध्ये हे कपडे उपलब्ध आहेत . सध्या मॉल्समध्येही फेस्टिव्ह कलेक्शन्स लागली आहेत . तेथेही कपडय़ांचे हे प्रकार उपलब्ध आहेत . याच्या किमती साधारणपणे ५०० रुपयांपासून सुरू होतात .


कंपवातावरील औषध कर्करोगावरही गुणकारी असल्याचे एका संशोधनात दिसून आले आहे . मानवी पेशींच्या अनियंत्रित वाढीशी निगडित असलेल्या कर्करोगावर कार्बिडोपा हे औषध उपयुक्त आहे व त्याचा वापर त्यावर करण्यास हरकत नाही , असे अमेरिकेतील अन्न व औषध प्रशासनाने म्हटले आहे . या औषधाच्या वैद्यकीय चाचण्या कर्करोगाच्या दृष्टिकोनातून करण्यात आल्या असून त्यात हे औषध प्रभावी ठरले आहे असे टेक्सास टेक युनिव्हर्सिटीचे यांगझोम भुतिया यांनी सांगितले . पार्किन्सन म्हणजे कंपवात हा आजार मेंदूतील चेतासंस्थेशी निगडित असून मेंदूतील न्यूरॉन्सचा ऱ्हास झाल्याने तो होतो . त्यात शरीराचे अवयस कंप पावतात , चालताही येत नाही . सध्या तरी कंपवातावर कुठलाही प्रभावी उपचार नाही केवळ त्याची तीव्रता कमी करता येते . डोपॅमाईन हे औषध म्हणून वापरता येत नाही कारण ते रक्त व मेंदू यांच्यातील अडथळा पार करू शकत नाही त्यामुळे एल डोपा म्हणजे लिव्होडोपा हे औषध मेंदूपर्यंत पोहोचते , नंतर त्याचे डोपॅमाइनमध्ये रूपांतर होऊन दिलासा मिळतो . एल डोपा या औषधाचा वापर कंपवातावर अनेक वर्षे केला जात असला तरी त्याचे काही दुष्परिणामही असतात . यातील केवळ ५ ते १० टक्के औषधच मेंदूपर्यंत जाते बाकीचे शरीरात इतरत्र डोपामाईनमध्ये रूपांतरित होते . कार्बिडोपा हे मेंदूपर्यंत पोहोचत नाही पण ते एल डोपाबरोबर घेतले तर मेंदूत जाण्याच्या आधीच त्याचे डोपामाईनमध्ये रूपांतर होत नाही त्यामुळे वाईट परिणाम टळतात . कंपवाताच्या रुग्णात कर्करोगाचे प्रमाण कमी असते कारण त्यांना एल डोपा व कार्बिडोपा ही औषधे दिली जात असतात . ही औषधे कर्करोग विरोधी आहेत . कार्बिडोपमध्ये कर्करोग विरोधी गुण असल्याने त्याचा स्वतंत्रपणे कर्करोगावर उपयोग होतो असे भुतिया यांनी म्हटले आहे , हे संशोधन बायोकेमिकल जर्नलमध्ये प्रसिद्ध झाले आहे .


चित्रपटसृष्टीत पदार्पण केल्यानंतर आणि बऱ्यापैकी नावाजलं गेल्यानंतर कलाकारांची एक वेगळी ओळख निर्माण होते . अभिनेता रणबीर कपूरचीही अशीच एक ओळख आहे . ‘चॉकलेट बॉय’ या नावाने ओळखला जाणारा रणबीर खऱ्या आयुष्यात मात्र फार वेगळा आहे . समंजस , मोठ्यांचा आदर करणारा आणि जाईल त्या ठिकाणी सर्वांची मनं जिंकणारा हा अभिनेता चित्रपटसृष्टीत बऱ्यापैकी यशस्वी ठरला आहे . पण , करिअरच्या वाटेत यशासोबत अशाही काही सवयी त्याला जडल्या ज्यामुळे तो संकटातही सापडला असता . एकेकाळी रणबीर अमली पदार्थांच्या आहारी गेला होता . यासंबंधी त्यानेच एका कार्यक्रमादरम्यान खुलासा केला होता . फार कमी वयात आपल्याला अमली पदार्थांचं व्यसन लागलं होतं , असंही ‘सावरिया’ रणबीरने स्पष्ट केलं होतं . एकदा तर चित्रपटाच्या दृश्याआधीसुद्धा त्याने ड्रग्स घेतले होते . ज्या चित्रपटातील दृश्यासाठी रणबीरने अमली पदार्थांचं सेवन केलं होतं तो चित्रपट म्हणजे , ‘रॉकस्टार’ . या चित्रपटातील रणबीरच्या अभिनयाची अनेकांनीच प्रशंसा केली होती . पण , त्याच्या अभिनयामागे असं काहीतरी गुपित दडलं असेल याची कोणी कल्पनाही केली नसावी . इम्तियाज अली दिग्दर्शत ‘रॉकस्टार’मधील एका दृश्याच्या वेळी रणबीर खूपच अस्वस्थ झाला होता . त्या वेळी काय करावं हेच त्याला कळत नव्हतं . शेवटी त्याने ड्रग्जचं सेवन केलं आणि त्या दृश्याचं चित्रीकरण पूर्ण केलं . वाचा : माहेरचा गणपती : चैतन्य , भरभराट आणि उत्साहाची उधळण करणारा माझा नवसाचा बाप्पा - अक्षया गुरव शालेय दिवसांपासूनच रणबीर व्यसनाधीन गेल्याचं म्हटलं जातं . त्याची ही सवय दिवसेंदिवस वाढतच गेली आणि प्रत्येक वेळी अस्वस्थ वाटू लागल्यावर तो ड्रग्जचं सेवन करु लागला . ज्यामुळे त्याची तब्येतही बिघडू लागली होती . या वाईट सवयीमुळे रणबीरचे त्याच्या वडिलांसोबत म्हणजेच ऋषी कपूर यांच्यासोबतही बरेच वाद झाले होते . आपली ही सवय आता हाताबाहेर गेली असल्याचं लक्षात येताच वेळीच रणबीरने त्यावर आळा घालत , स्वतःला सावरलं . सध्याच्या घडीला तो अशा कोणत्याही व्यसनाच्या आहारी नसून पूर्णवेळ चित्रपटांवरच लक्ष केंद्रीत करत आहे .


डेंग्यूला अटकाव करण्यासाठी ड्रोन्सचा वापर करण्याची अभिनव शक्कल सिलिगुडी महापालिकेनं लढवली आहे . शहरामध्ये जिथं कुठं डासांचा उपद्रव आहे तिथं त्यांचा सामना करण्यासाठी ड्रोन्स वापरण्यात येणार आहेत . एका शाळेच्या विद्यार्थ्यानं हे ड्रोन बवनल आहे . शहरामधल्या इमारतींच्या गच्ची अथवा जिथं कुठं पाणी साचून राहतं अशा जागा शोधून त्यांचे फोटो घेण्याचं काम हा ड्रोन करणार आहे . या ड्रोनचा वापर चाचणीस्वरुपात आम्ही एक महिना करणार असल्याचे सिलिगुडी महापालिकेचे आयुक्त अशोक भट्टाचारजी यांनी सांगितलं आहे . एएनआय या वृत्तसंस्थेने दिलेल्या वृत्तानुसार या योजनेची चाचणी सुरू झाली आहे आणि अन्य महापालिकांनीदेखील या प्रयोगामध्ये रस दाखवला आहे . डेंग्यूला आळा कसा घालायचा याचा आम्ही आडाखा तयार करत असून अन्य महापालिकांनी या योजनेची माहिती विचारली असल्याचे भट्टाटाचारजी म्हणाले . हा ड्रोन तयार करणाऱ्या विद्यार्थ्याचे नाव राजीव घोष असं आहे . सिलिगुडीमध्ये गेल्या वर्षी डेंग्युची समस्या अत्यंत जटिल झाली होती . उंच उंच इमारतींच्या गच्चीवर पाणी साचत असून अशा इमारती शोधणं एका ताप झाला होता अशी आठवण राजीवनं सांगितली . त्यामुळे अशा जागांचा शोध ड्रोन घेऊ शकेल आणि डेंग्युच्या डासांची अंडी घालण्याच्या जागा शोधून तात्काळ त्यांचा बंदोबस्त करता येऊ शकेल असा यामागे विचार असल्याचे राजीवनं सांगितलं . आरोग्य खात्याच्या अहवालानुसार 2017 या एकाच वर्षात या शहरात 1,287 जणांना डेंग्युची लागण झाली आणि त्यापैकी चारजणांना जीवाला मुकावं लागलं . अनेक जणांना सिलिगुडी जिल्हा रुग्णालयात दाखल करावं लागलं होतं . राजीवच्या या ड्रोनच्या सहाय्यानं डासांच्या अंडी घालण्याच्या जागा शोधता येतील आणि वेळीच त्यांचा नायनाट करता येईल अशी अपेक्षा आहे .


दाक्षिणात्य चित्रपट आणि बॉलीवूडमध्ये आपल्या अभिनयाची जादू चालविणारे सुपरस्टार रजनीकांत येत्या सोमवारी ६६ वर्षांचे होतील . मात्र , आपला वाढदिवस साजरा न करण्याचे आवाहन रजनीकांत यांनी चाहत्यांना केले आहे . रजनीकांत यांचे मॅनेजर रिआज अहमद यांनी ट्विटरवर ट्विट करून यासंबंधी माहिती दिली . रिआज अहमद यांनी ट्विट केले की , रजनीकांत यांनी आपल्या चाहत्यांना त्यांचा वाढदिवस साजरा करू नका अशी विनंती केली आहे . तसेच , रजनीकांत यांचे पोस्टर्स आणि बॅनर्सही लावू नका असेही त्यांनी ट्विटमध्ये लिहले आहे . तामिळनाडूच्या मुख्यमंत्री जयललिता यांचे सोमवारी रात्री चेन्नईच्या अपोलो रूग्णालयात निधन झाले . त्यामुळेच रजनीकांत यांनी हा निर्णय घेतल्याचे कळते . रजनीकांत यांनी ट्विटरवरून अम्मांना श्रद्धांजली वाहिली होती . त्यांनी म्हटलेले की , केवळ राज्यानेच नाही तर संपूर्ण देशाने एका शूर कन्येला गमावले आहे . देव त्यांच्या आत्म्याला शांती देवो . जयललिता यांच्या पोज गार्डन भागातील निवासस्थानाजवळच रजनीकांत यांचे निवासस्थान आहे . गेल्यावर्षीही रजनीकांत यांनी आपला वाढदिवस साजरा न करण्याचे आवाहन केले होते . गेल्यावर्षी तामिळनाडूला पुराचा तडाखा बसल्याने तेथील जनजीवन विस्कळीत झाले होते . याच पार्श्वभूमीवर रजनीकांत यांनी वाढदिवस साजरा न करण्याचे ठरवले होते . त्यावेळी रजनीकांत यांनी चाहत्यांना आपला मदतीचा हात पुढे करण्याचे आवाहन केले होते . तसेच , आपला वाढदिवस साजरा करण्यापेक्षा सध्या राज्याला मदत करणे जास्त महत्त्वाचे असल्याचे त्यांचे मत मांडले होते . थलैवा स्टार रजनीकांत यांच्या कामाच बोलायचं झालं तर ते आता शंकर याच्या २ . ० चित्रपटाच्या कामात व्यस्त आहेत . तसेच , आमिरच्या बहुप्रतिक्षित आणि बहुचर्चित असा आगामी दंगल चित्रपटात रजनीकांत यांनी आमिरच्या व्यक्तिरेखेला तामिळमध्ये आवाज देण्यास नकार दिल्याचेही समजते . मिळालेल्या माहितीनुसार , खुद्द आमिरनेच रजनीकांत यांना डबसाठी विचारणा केली होती . रजनीकांत यांच्या जवळच्या सूत्रांनी आयएएनएस या वृत्तसंस्थेला माहिती दिली की , आमिरने रजनीकांत यांच्यासाठी दंगल चित्रपटाच्या विशेष स्क्रिनिंगचे आयोजन केले होते . त्यावेळी त्याने दंगल चित्रपटाचे तामिळमध्ये डब करण्यासाठी रजनीकांत यांना विचारणा केली . रजनीकांत यांना हा चित्रपट खूप आवडला . पण त्यांनी नम्रपणे चित्रपटास डब करण्यास नकार दिला .


दाक्षिणात्य खाद्यसंस्कृतीमधील अविभाज्य भाग असलेला खाद्यपदार्थ म्हणजे सांबार . इडली , डोसा , मेदूवडा या पदार्थांची नावं घेतली की सांबाराची आपोआपच डोळ्यासमोर येते . केवळ दक्षिणेतील लोकांच नाही तर जगभरातील खवय्यांना आपल्या चवीची भूरळ पाडणाऱ्या या सांबाराची ओळख जरी दाक्षिणात्य पदार्थ असली तरी या पदार्थाचा जन्म महाराष्ट्रात झाला आहे . आणि सर्वात महत्वाची गोष्ट म्हणजे शिवाजी महाराजांचे बंधू व्यंकोजी राजे यांचे वंशज असणाऱ्या शहाजी राजांचे चुलत बंधू संभाजी राजेंच्या नावावरून या पदार्थाचे नाव पडल्याचे लेखी पुरावेही आहेत . यासंदर्भातील माहिती भारतातील प्रसिद्ध शेफ कुणाल कपूर यानेच लाइफस्टाइल वाहिनीवरील ‘करीज ऑफ इंडिया’ कार्यक्रमात दिली आहे . खाद्यभ्रमंती तसेच पाककृतीसंदर्भातील अनेक कार्यक्रमांमुळे घराघरात पोहचलेला चेहरा म्हणजे कुणाल कपूर . मास्टशेफ इंडियाचा परिक्षक म्हणूनही कुणाल लोकप्रिय आहे . सांबाराबद्दल बोलताना कुणाल म्हणतो , ‘आज आपण तूरडाळ वापरून सांबार बनवतो . सांबार पहिल्यांदा कधी बनवला गेला यासंदर्भात अनेक कथा आहेत . मात्र सांबार हा पदार्थ पहिल्यांदा मराठ्यांच्या राजवटीमध्ये बनवण्यात आला . दक्षिणेमध्ये राज्य करत असलेल्या मराठ्यांनी हा खाद्यपदार्थ पहिल्यांदा बनवला आली त्याचा त्या काळचा राजा संभाजी यांच्या नावावरून या पदार्थाला सांबार हे नाव देण्यात आले . ’ आज आपण तुरडाळ वापरून सांबार बनवत असलो तरी सर्वात पहिल्यांदा सांबार हा उडदाची डाळ वापरून बनवण्यात आला होता असेही कुणालने सांगितले . पुढे बोलताना तो म्हणतो , ‘त्यामुळे यापुढे कधीही तुम्ही एखाद्या दाक्षिणात्य उपहारगृहामध्ये सांबार खात असाल तर तुम्ही खरं म्हणजे एक मराठमोळा पदार्थ खाताय हे लक्षात ठेवा . ’ सांबाराच्या जन्माची आणि नामकरणाची कहाणी विविध माहितीपट आणि खाद्य क्षेत्रातील जाणकारांनी वेळोवेळी दिलेल्या माहितीनुसार सांबार हा मराठी पदार्थच आहे यात शंका नाही . यासंदर्भात इतिहासाची पाने चाळून पाहिल्यास अनेक संदर्भा मिळतात . मराठा राजांच्या जेवणात तूरडाळीची आमटी हा मुख्य अन्नपदार्थ होता . छत्रपती शिवाजी महाराजांचे बंधू व्यंकोजी राजे यांनी तंजावूरपर्यंत मराठी राज्याचा विस्तार केला . त्यांचेच वंशज असणाऱ्या शहाजी राजांनी पुढे तेथील सत्ता संभाळली . शहाजींच्या कारकिर्दीतच पहिल्यांदा सांबार बनविण्यात आल्याचे संदर्भ तामिळ साहित्यात सापडतात . एकदा शहाजी यांनी त्यांचे चुलत बंधू संभाजी यांना मेजवानीसाठी आमंत्रण दिले होते . त्यावेळीच मुदपाकखान्यातील आमसुल संपल्याने आचाऱ्याने आमटीमध्ये चिंच वापरली . तंजावुरात चिंच मुबलक प्रमाणात उपलब्ध असल्याने आमटीची अंबट गोड चव टिकवण्यासाठी आमसुलांऐवजी चिंच वापरण्यात आली . शाही मेजवानीसाठी आलेल्या पाहुण्यांबरोबरच सर्व उपस्थितांना आमटीच्या चवीमधील हा बदल खूपच आवडला . संभाजी राजे हे मेजवानीसाठी आलेले खास पाहुणे असल्याने या पहिल्यांद बनवलेल्या पण खूपच चविष्ट अशा आमटीला संभाजी आमटी असे नाव देण्यात आले . पुढे अपभ्रंश होतं होतं त्या आमटीचे नाव संभाजी सारम , सांभारम आणि आता सांबारम झाले . मिर्चीही मराठ्यांचीच देणगी मुळात तूरडाळ ही प्रामुख्याने उत्तर भारतात खाल्ली जाते . मराठा साम्राज्याचा विस्तार दक्षिणेत झाल्याने त्यांनी आपल्या इतर परांपरांबरोबर खाद्य परंपराही दक्षिणेत नेली . यामधूनच दाक्षिणात्यांना पहिल्यांदा तूरडाळीची ओळख झाली . याशिवाय भारताला मिर्चीची ओळख करुन देणारेही मराठेच आहेत . पोर्तुगीज लोकांकडून मराठ्यांना मिर्ची आणि झणझणीत पदार्थांची ओळख झाली . आणि पुढे मराठ्यांनीच या झणझणीतपणाचा प्रसार देशभर केला . आज जगभरात भारतातील तिखट जेवण लोकप्रिय आहे . एकंदरितच सांगाचे झाल्यास भारतीय खाद्यसंस्कृतीवर मराठी माणसाची छाप अगदी स्पष्ट दिसते असचं म्हणता येईल .


ऑस्ट्रेलिया आणि न्यूझीलंडमध्ये आज चुरशीची लढत दोन्ही कर्णधार वेगवेगळ्या धाटणीचे . . एक आक्रमक , तर दुसरा भीषण शांत , दोघांची नेतृत्वशैलीही भिन्न , पण तरीही आंतरराष्ट्रीय स्तरावर दोघेही वलयांकित , पारंपरिक प्रतिस्पर्धी असल्याने त्यांच्यामध्ये चुरस तर रंगणारच , पण यामध्ये कोणता कर्णधार यशस्वी ठरतो , हे पाहणे क्रिकेट विश्वासाठी उत्सुकतेचे ठरणार आहे . ही गोष्ट आहे ऑस्ट्रेलियाचा कर्णधार स्टीव्हन स्मिथ आणि न्यूझीलंडची कमान सांभाळणारा केन विल्यमसन यांची . शुक्रवारी ऑस्ट्रेलिया आणि न्यूझीलंड या दोन्ही संघांमध्ये चॅम्पियन्स करंडक क्रिकेट स्पर्धेतील पहिला सामना रंगणार असून या वेळी आठवण येईल ती २०१५च्या विश्वचषकाच्या अंतिम फेरीची . दोन्ही संघ सध्याच्या घडीला चांगल्या फॉर्मात आहेत . या वेळी साऱ्यांची नजर असेल ती दोन्ही संघांच्या वेगवान माऱ्यावर . ऑस्ट्रेलियाकडे मिचेल स्टार्क , जोश हॅझेलवूड , जेम्स पॅटीन्सन , पॅट कमिन्ससारखे दर्जेदार वेगवान गोलंदाज आहेत , तर दुसरीकडे न्यूझीलंडकडे ट्रेंट बोल्ट , मिचेल मॅक्लेघन , अॅडम मिल्ने आणि टीम साऊथी असा भेदक मारा आहे . त्यामुळे या गोलंदाजांचा सामना प्रतिस्पर्धी फलंदाज कसे करतात , हे पाहणे रंजक असेल . ऑस्ट्रेलियाकडे अॅडम झाम्पाच्या रूपात युवा फिरकीपटू आहे , पण न्यूझीलंडकडे मिचेल सँटनर आणि जीतन पटेल हे दोन्ही अचूक मारा करणारे फिरकीपटू आहे . ऑस्ट्रेलियाच्या संघात झाम्पाला स्थान मिळेल की नाही , याबाबत साशंकता असली तरी न्यूझीलंडकडून एक फिरकीपटू तरी या सामन्यात नक्कीच खेळेल , अशी आशा आहे . दोन्ही संघांचा विचार केला तर फलंदाजीमध्ये ऑस्ट्रेलियाची बाजू न्यूझीलंडपेक्षा नक्कीच वरचढ आहे . आयपीएलमध्ये ऑस्ट्रेलियाचा तडफदार सलामीवीर डेव्हिड वॉर्नरने सर्वाधिक धावा केल्या होत्या . स्मिथही चांगल्या फॉर्मात होता . ख्रिस लिन आणि ग्लेन मॅक्सवेल यांनीही धडाकेबाज फलंदाजी केली होती . दुसरीकडे न्यूझीलंडचा कर्णधार विल्यमसन हा सातत्यपूर्ण कामगिरीसाठी प्रसिद्ध आहे . मार्टिन गप्तीलकडे दांडगा अनुभव आहे . टॉम लॅथम आणि ल्यूक राँची यांनीही आतापर्यंत चांगली फलंदाजी केली आहे . पण दोन्ही संघातील फलंदाज पाहिले तर ऑस्ट्रेलियाकडे न्यूझीलंडपेक्षा सरस फलंदाज असल्याचे दिसून येते . न्यूझीलंडपेक्षा ऑस्ट्रेलिया एका बाबतीत वरचढ आहे आणि ती म्हणजे अष्टपैलू खेळाडू . कोरे अॅण्डरसन आणि कॉलिन डी’ग्रँडहोम या दोन्ही अष्टपैलू खेळाडूंनी आतापर्यंत दमदार कामगिरी केली आहे . आयपीएलमध्येही या दोघांनी चमक दाखवली होती , पण ऑस्ट्रेलियाकडे मात्र या दर्जाचे , चांगल्या फॉर्मात असलेले आणि फलंदाजीसह गोलंदाजीमध्येही पूरेपूर वाटा उचलणारे अष्टपैलू खेळाडू दिसत नाहीत . प्रतिस्पर्धी संघ


Flipkart दिवाळी सेलचा आज अखेरचा दिवस आहे . यामध्ये स्मार्टफोनपासून इलेक्ट्रॉनिक उपकरणांवर भरघोस सवलत दिली जात आहे . या सेलमध्ये Nokia 6.1 plus या स्मार्टफोनवर इंस्टंट डिस्काउंट आणि अनेक ऑफर्स ठेवण्यात आल्यात . त्यामुळे 15 हजार 999 रुपयांचा हा फोन अवघ्या 1149 रुपयांमध्ये खरेदी करण्याची संधी आहे . फ्लिपकार्टकडून या फोनवर एक हजार रुपयांची थेट सूट देण्यात आली आहे . याशिवाय नो कोस्ट इएमआयची सुविधाही आहे . एसबीआय क्रेडिट कार्डद्वारे खरेदी केल्यास ग्राहकांना 10 टक्के सूट मिळेल . यासोबत कंपनी तब्बल 13 हजार 850 रुपयांची एक्सचेंज ऑफर देत आहे . म्हणजे ज्यांना हा फोन खरेदी करायची इच्छा असेल , ते आपल्या जुन्या फोनची एक्सचेंज ऑफरमध्ये किती किंमत मिळेल हे फ्लिपकार्टवर पाहू शकतात . जास्तीत जास्त 13 हजार 850 रुपयांची सूट यामध्ये मिळू शकते . अशाप्रकारे हा स्मार्टफोन 1149 रुपयांमध्ये खरेदी करता येऊ शकतो . Nokia 6.1 Plus मध्ये 5.8 फुल एचडीप्लस ( 1080×2280 पिक्सल ) डिस्प्ले आणि 2.5डी गोरिला ग्लास 3 ची सुरक्षा देण्यात आली आहे . डिस्प्लेवर एक नॉच देण्यात आली असून स्क्रीनचा अस्पेक्ट रेशो 19:9 आहे . ऑक्टाकोअर स्नॅपड्रॅगन 636 प्रोसेसर आणि 4 जीबी रॅम आहे . 64 जीबी अंतर्गत मेमरी आणि मेमरीकार्डद्वारे 400 जीबी पर्यंत मेमरी वाढविता येणार आहे . यात , अँड्रॉइड 8.1 ओरिओ , ड्युएल सिम आणि 3060 एमएएचची बॅटरी देण्यात आली आहे . बॅटरीला फास्ट चार्जिंगचा दावा केला आहे . ही बॅटरी 30 मिनिटांतच 50 टक्के चार्ज होते . 16 मेगापिक्सल आणि 5 मेगापिक्सल मोनोक्रोम सेंसरसह ड्युअल रिअर कॅमेरा देण्यात आला आहे . तर पुढील बाजुला 16 मेगापिक्सलचा कॅमेरा देण्यात आला आहे .


मासेमारी करणाऱ्या बहुतांश मच्छिमांरांना सध्या एका मोठ्या अडचणीचा सामना करावा लागत आहे . ती अडचण म्हणजे समुद्रात वाढणारं प्लास्टिकचं प्रमाण . मासेमारी करण्यासाठी जाणारे सर्व मच्छिमार सहसा समुद्रातून मासे बाहेर आणतात . पण , केरळच्या मच्छिमारांनी जवळपास गेल्या १० महिन्यांपासून प्लास्टिकचा सर्व कचरा समुद्रातून बाहेर आणण्याचं काम सुरु केलं आहे . आपल्या उपजिवीकेच्या साधनावर प्लास्टिकचा होणारा दुष्परिणाम टाळण्यासाठी आणि शक्य त्या परींनी समुद्र प्लास्टिकमुक्त करण्यासाठी त्यांनी हे पाऊल उचललं आहे . देशातील मत्स्योत्पादनाची सर्वाधिक निर्यात करणाऱ्या केरळमध्ये अनेकांचीच उपजिवीका मासेमारीच्या व्यवसायावर चालते . पण , अविघटनशील प्लास्टिक येथील पाण्यात मिसळल्यामुळे माशांच्या उत्पादनात मोठ्या प्रमाणात घट झाली असून , त्याचे थेट परिणाम इथल्या व्यवसायावर झाल्याचं लक्षात आलं . ज्यानंतर इथल्या स्थानिक प्रशानाने आणि मासेमारीच्या उद्योगात सक्रिय असणाऱ्यांनी काही महत्त्वाचे आणि पर्यावरणपूरक निर्णय घेतले . ‘सुचित्व संग्राम’ या उपक्रमाअंतर्गत त्यांनी समुद्र आणि पाणवठ्याच्या साठ्यांमध्ये असणारं सर्व प्लास्टिक , कचरा बाहेर काढण्यास सुरुवात केली . पर्यावरणाचा होणारा ऱ्हास थांबवण्यासाठी त्यांनी हे अतिशय महत्त्वाचं पाऊल उचललं . वाचा : गर्ल गॅंगसोबत किंवा एकटीने फिरायला जाण्याचा प्लॅन करताय ? या डेस्टीनेशन्सचा नक्की विचार करा आतापर्यंत या मोहिमेअंतर्गत जवळपास १० टन प्लास्टिक कचरा , १५ टन मासेमारीचे जाळ , प्लास्टिकचे दोरखंड आणि इतर अविघटनशील पदार्थ समुद्रातून बाहेर काढल्याची माहिती या उपक्रमाशी संबंधित अधिकारी जॉन्सन प्रेमकुमार यांनी युएनच्या वेबसाईटशी बोलताना दिली . मासेमारांच्या या छोट्याश्या समुहाने आतापर्यंत समुद्रातून जवळपास २५ टन प्लास्टिक कचरा बाहेर काढला असल्याचंही त्यांनी स्पष्ट केलं . यूएनच्या संकेतस्तळावर उपलब्ध माहितीनुसार या उपक्रमात आतापर्यंत २८ मासेमारांचा सक्रिय सहभाग पाहायला मिळाला असून , Kerala’s fisheries minister , J . Mercykutty Amma जे मर्सिकुट्टी अम्मा यांनी या अनोख्या उपक्रमाची सुरुवात केली होती . समुद्राच्या पोटातून काढण्यात आलेला हा प्लास्टिकचा सर्व कचरा बाहेर काढल्यानंतर त्याच्यावर प्रक्रिया करण्यात येत असून , रस्त्याच्या बांधकामासाठी वापरण्यात येणाऱ्या साहित्यामध्ये त्याचं रुपांतरण करण्यात येतं . केरळमधील मासेमारांनी उचललेलं हे पाऊल अत्यंत महत्त्वाचं असून पर्यावरणाच्या दृष्टीने अतिशय हितकारक ठरत आहे यात वाद नाही . मुळात देशातील सर्वच ठिकाणी असा पद्धतीचे उपक्रम वाढवण्यासाठी जनसमुदायाने हिरीरिने पुढे येण्याची गरज आहे .


बॉलीवूडचा चॉकलेट बॉय अभिनेता वरुण धवन " बद्रीनाथ की दुल्हनियां ' चित्रपटातून आलिया भटबरोबर प्रेक्षकांच्या भेटीसाठी येतोय . आलिया - वरुण जोडीचा हा तिसरा चित्रपट आहे . कशी आहे बद्रीची दुल्हन ? आजच्या तरुण पिढीचा तू आयकॉन आहेस . तुला फॉलो केलं जातंय . कसं वाटतंय ? - आनंद तर होतोच ; परंतु त्याबरोबरच आपली जबाबदारी किती वाढलीय हेही जाणवतं . कारण आपल्याला कुणी फॉलो करताहेत म्हटल्यानंतर चित्रपट स्वीकारताना अगदी बारीकसारीक गोष्टींचा विचार करावा लागतो . माझी भूमिका , दिग्दर्शक आणि बॅनर्सबरोबरच संगीताचाही विचार करावा लागतो . संगीत चांगलं असणंही तितकंच आवश्यक झालं आहे . माझे केवळ चित्रपट पाहूनच ही मंडळी खूश झाली पाहिजेत असे काही नाही . तर माझ्या चित्रपटातील गाण्यांवर ही पिढी थिरकली पाहिजे , असं मला वाटतं . त्यामुळे याचाच विचार करून मी चित्रपट स्वीकारतो ; परंतु यशस्वी अभिनेता होण्यासाठी खूप मेहनत करावी लागते हे मी सर्वांना सांगू इच्छितो . हे सर्व यश मला एका झटक्यात मिळालेलं नाही . त्याकरिता मला खूप कष्ट घ्यावे लागले . मला फॉलो करणाऱ्यांनी हेही समजून घ्यायला हवं की यश इन्स्टंट नाही मिळत . मेहनतीला पर्याय नसतोच . पुन्हा तुझा चित्रपट प्रदर्शित होण्याची वेळ आलीय . टेन्शन आहे ? - टेन्शनपेक्षा उत्सुकता जास्त आहे . हे प्रत्येक सिनेमाबाबतच होत असतं . कारण आपण काम चांगलं केलेलं असतं . आपल्या कामावर आपला विश्वास असतो . अख्ख्या युनिटने मेहनत घेतलेली असते . बारा - सोळा तास राबलेलो असतो आणि त्या साऱ्या मेहनतीचं काय झालंय याचा रिझल्ट एकाच दिवशी अर्थात शुक्रवारी लागणार असतो . म्हणजे त्या दिवशी आम्ही दिलेल्या परीक्षेत उत्तीर्ण होणार की नाही ते कळणार असतं . त्यामुळे मनाला उत्सुकता लागलेली असते ; मात्र यश किंवा अपयश हे सर्वस्वी प्रेक्षकांच्या हाती असतं . त्यांनी एखाद्या कलाकृतीचं चांगलं स्वागत केलं की त्याचा आनंद मोठा असतो . अपयश आलं तर मनात नाराजी निर्माण होते खरी ; पण अपयश आलं म्हणून खचून जाता कामा नये . नव्या जोमाने आणि उत्साहाने पुन्हा काम करावं , असंच मी सांगेन . कारण ही इंडस्ट्री अशी आहे की , एखाद्याला एकाच दिवशी ती स्टार बनवेल तर एखाद्याला घरीदेखील बसवेल . शेवटी हा सगळा नशिबाचा खेळ आहे . " हम्टी शर्मा की दुल्हनिया ' घेऊन तूच आला होता आणि आता " बद्रीनाथ की दुल्हनियां ' घेऊन पण तूच येतोयस . . . तू काय सिद्ध करतोयस . . . दिलवाले है इसलिये दुल्हनिया हमही ले आयेंगे ? - दिलवाले तो हम है ही . . दुल्हनियां घेऊन येण्यामागचं कारण मात्र हेच की या दोन्ही चित्रपटांची कथा वेगळी आहे . हम्टीपेक्षा बद्रीची भूमिका मला अधिक आव्हानात्मक वाटली . बद्री हा झांशी येथे राहणारा तरुण असतो , तर यातील तरुणी अर्थात चित्रपटाची नायिका वैदेही ही कोटा येथे राहणारी असते . या दोन्ही ठिकाणचं अंतर चार तासांचं आहे . खरं तर आपल्या भारत देशात चार तासांच्या अंतरावर भाषा आणि तेथील लोकांचे आचारविचार तसेच राहणीमान बदलत असतं ; मात्र प्रेमाची भाषा ही सगळीकडे एकसारखीच असते . आमच्या या चित्रपटात हेच दाखवलं आहे . या दोन्ही शहरांत चार तासांचं अंतर असतं खरं . अर्थात प्रेम हा धागा समान आहेच या सगळ्यातला . बद्रीची भूमिका हॅपी गो लकी आहे का . . . ? - ही भूमिका हॅपी आहे ; पण लकी अजिबात नाही . त्याचा स्वभाव तापट आहे . मी आतापर्यंत केलेल्या चित्रपटापेक्षा ही वेगळी भूमिका आहे . यासाठी मला तितकीच मेहनत घ्यावी लागली आहे . या चित्रपटाचा अनुभव वेगळा होता . या चित्रपटाचे दिग्दर्शक शशांक खेतानबरोबरचा माझा हा दुसरा चित्रपट आहे आणि त्यानेच मला यातील भूमिकेकरिता चांगल्या टिप्स दिल्या आहेत . आम्ही संवादावर मेहनत घेतली . आमच्या कार्यालयात रिहर्सल केली . आलिया वैदेहीची भूमिका साकारीत आहे . चित्रपटाचा ट्रेलर पाहिल्यानंतर तू वैदेहीला बराच इम्प्रेस करण्याचा प्रयत्न करतोस असं दिसतंय . . . - बद्री वैदेहीला इम्प्रेस करण्याचा खूप प्रयत्न करीत असतो ; पण त्याला काही ती दाद देत नाही . कारण कोटा हे एक आयआयटी हब आहे . तेथे अनेक हुशार विद्यार्थी राहत असतात . बद्री हा फारसा शिकलेला नसतो . तरीही तो वैदेहीला इम्प्रेस करण्याचा प्रयत्न करतो . त्या दोघांमध्ये जणू काही प्रश्नोत्तरांची सरबत्ती सुरू होते . मग पुढे हा चित्रपट कसं वळण घेतो याचं चित्रण दिग्दर्शक शशांक खेतानने कमालीचं दाखविलं आहे . आलियाबरोबर तुझा हा तिसरा चित्रपट आहे . तिच्याबद्दल . . . ? - आलिया चांगली कलाकार आहे . सेटवर ती सतत हलवा खात होती . ती खूप खादाड आहे . मी मात्र रोटी आणि भाजी खात होतो . सध्या चित्रपटात जुनी गाणी रिक्रिएट केली जातायत , याचं कारण काय असावं ? - हा ट्रेण्ड तर गेली काही वर्षे सुरू आहे आणि ही चांगली गोष्ट आहे . त्यामध्ये काही वावगं आहे असं मला वाटत नाही . या चित्रपटात " थानेदार ' मधील " तम्मा तम्मा . . . ' हे गाणं आहे . या गाण्यासाठी तुला माधुरीने काही टेप्स शिकविल्या . त्याबद्दल काय सांगशील ? - हो . . . खूप मजा आली हे गाणं करताना . या चित्रपटात ऍक्शन किती आहे आणि ड्रामा किती आहे ? - ही एक लव्ह स्टोरी आहे . यामध्ये ऍक्शन थोडी आहे ; परंतु ड्रामा आणि लव्ह स्टोरीचा योग्य मेळ आहे . यातील कॉमेडी नक्कीच सगळ्यांना आवडेल . ' ' जुडवा 2 ' चित्रपटात तू दुहेरी भूमिका करीत आहेस , त्याबद्दल काय सांगशील ? - राजा आणि प्रेम अशी त्या भूमिकांची नावं आहेत . यातील राजा ही व्यक्तिरेखा मराठी आहे आणि याकरिता मला मराठी भाषा शिकावी लागली . माझ्या आजूबाजूला असणारी बरीचशी मंडळी मराठी आहेत . त्यांच्याकडून मला चांगल्या टिप्स मिळाल्या . मी मराठी चित्रपट " सैराट ' पाहिला . मला तो खूप आवडला . " जुडवा ' चं काही चित्रीकरण झालं आहे ; पण बरंचसं बाकी आहे .


अतिमद्यपान आणि धूम्रपान करणाऱ्या लोकांना अकाली वृद्धत्वाचा धोका असल्याचा इशारा एका अभ्यासातून करण्यात आला आहे . या लोकांमध्ये अकाली वृद्धत्वाची लक्षणे लवकर दिसून येत असून ते त्यांच्या वयोमानापेक्षा जास्त वयाचे दिसू लागतात असे या अभ्यासात म्हटले आहे . हा अभ्यास १९७६ पासून केला जात असून यात ११ , ५०० लोकांचे परीक्षण करण्यात आले आहे . जे लोक दिवसातून २८ किंवा त्यापेक्षा जास्त प्याले मद्याचे सेवन करतात त्या लोकांमध्ये ही लक्षणे दिसून येतात . त्याचप्रमाणे दिवसागणिक २० सिगरेट ओढणाऱ्या महिलांना अकाली वृद्धत्वाचा धोका ४१ टक्क्यांनी वाढतो तर पुरुषांसाठी हा आकडा १२ टक्के एवढा आहे . हा अभ्यास ‘एपिडेमिओलॉजी अॅण्ड कम्युनिटी हेल्थ’ या नियतकालिकात प्रसिद्ध करण्यात आला आहे . अभ्यासात सहभागी झालेल्या लोकांना त्यांच्या जीवनशैली आणि आरोग्याबाबत प्रश्न विचारण्यात आले होते . त्यामध्ये त्यांना ते किती प्रमाणात मद्यपान आणि धूम्रपान करतात हे विशद करण्यास सांगितले गेले . अकाली वृद्धत्वाची चार लक्षणे यामध्ये नमूद केली आहे . ही लक्षणे हृदय किंवा रक्तवाहिनीसंबंधीच्या आजारांचा वाढत्या धोक्याशी संबंधित असल्याचे म्हटले आहे . कानाच्या पाळीवर सूरकुत्या पडणे , अंगावर करडय़ा रंगाचे अपारदर्शक रिंगण उठणे , पापण्यांवर पिवळ्या - नारंगी रंगाचे डाग पडणे , डोक्यावरील केस गळणे किंवा टक्कल पडणे ही अकाली वृद्धत्वाची चार लक्षणे सांगण्यात आली आहेत .


पुढील पाच वर्षांसाठी मायदेशात होणाऱ्या आंतरराष्ट्रीय सामन्यांच्या प्रक्षेपण हक्कातून बीसीसीआयला विक्रमी किंमत मिळणार , हे आता निश्चित झाले आहे . दोन दिवस झाले तरी अजून लिलावच सुरू आहे . टीव्ही आणि डिजिटल या दोन्हींची एकत्रित बोली ६ , ०३२ कोटींपर्यंत गेली . म्हणजेच प्रत्येक सामन्यासाठी ५९ कोटी १० लाख रुपये येथपर्यंत आज थांबलेला ई - लिलाव उद्या येथूनच पुढे सुरू होणार आहे . आधीच सर्वाधिक श्रीमंत असलेल्या बीसीसीआयसाठी देशात होणाऱ्या पुढील पाच वर्षांचा लिलाव चांगलाच फायदेशीर ठरताना दिसत आहे . काही महिन्यांपूर्वी झालेला आयपीएल प्रसारण हक्कांचा लिलाव स्टारने जिंकला होता . १६ , ३५० कोटींचा हा करार होता , म्हणजेच सुमारे ३०० सामने आणि प्रत्येक सामन्यांसाठी ते ५४ कोटी ५० लाख बीसीसीआयला देणार आहेत . अपूर्ण राहिलेल्या या आंतरराष्ट्रीय सामन्यांच्या प्रसारणाने आताच सर्वाधिक किमतीचा विक्रम पार केला आहे .


मोबाईल ही सध्या आपल्यातील अनेकांसाठी एक महत्त्वाची गोष्ट झाली आहे . सोशल मीडियामुळे तर झोपेतून उठल्यापासून ते झोपेपर्यंत प्रत्येकाच्या हातात दिवसातील कितीतरी काळ मोबाईल असतो . आपली दिवसभरातील अनेक महत्त्वाची कामे हा एक फोन अगदी झटक्यात करतो . हाच फोन हरवला की मात्र त्या व्यक्तीची अगदी वाईट अवस्था होते . सतत फोनची सवय असणाऱ्यांना तर जगणेच थांबल्यासारखे वाटते . महागाचा फोन हरवल्याचे दुःख तर असतेच . पण त्याचबरोबर मोबाईलमधला सगळा डेटा गेल्याचे दुःख जास्त असते . आपला हरवलेला फोन सापडवणे हे वाटते तितके सोपे नाही . पोलिसात तक्रार दिल्यावर पुढे एखादा चोर सापडला आणि त्याने कबुली दिल्यावर हा फोन पुन्हा मिळाला तरच . पण हे सगळे व्हायला कितीही वर्षं लागू शकतात . पण तुमचा मोबाईल हरवला असेल तर चिंता करु नका . गुगलने यासाठी एक खास सुविधा आणली आहे . गुगल मॅपच्या मदतीने हरवलेला अँड्रॉईड फोन तुम्हाला सापडू शकणार आहे . ज्याप्रमाणे अॅपलमध्ये फाईंड माय फोन हे फिचर आहे , त्याचप्रमाणे अँड्रॉईड फोनमध्ये असलेल्या Find your phone या पर्यायाचा वापर करुन तुम्हाला तुमचा फोन परत मिळवता येणार आहे . तुम्ही नियमित ज्याठिकाणी जाता त्या सगळ्या जागा या फिचरव्दारे ट्रॅक होणार आहेत . गुगल मॅपच्या साह्याने तुमच्या मोबाईलचे लोकेशन ट्रॅक होऊन तुम्हाला हा फोन सापडवता येऊ शकतो . यासाठी तुमच्याकडे इंटरनेट आणि हरवलेल्या मोबाईलवर गुगल अकाऊंट असणे आवश्यक आहे . त्यासाठी तुम्हाला खालील टप्प्यांचा अवलंब करावा लागणार आहे . या १ . www . maps . google . co , in ही लिंक कोणताही कॉम्प्युटर किंवा स्मार्टफोनमध्ये ओपन करा . २ . तुमच्या मोबाईलवर जे गुगल अकाऊंट लॉगइन असेल ते अकाऊंट लॉग इन करा . ३ . Your timeline या पर्यायावर क्लिक करा . ४ . तुमच्या डिव्हाईसचे लोकेशन तपासण्यासाठी याठिकाणी वर्ष , महिने आणि तारीख याठिकाणी टाका . ५ . लोकेशन हिस्ट्रीबरोबरच गुगल मॅप त्या फोनचे आताचे लोकेशनही दाखवू शकेल . ६ . ही सगळी प्रक्रिया होण्यासाठी तुमचा हरवलेला मोबाईल सुरु असणे आणि त्याची लोकेशन सर्व्हीस सुरु असण्याची आवश्यकता आहे .


मेंदूत विषारी प्रथिन रेणूंची साठवणूक करण्यास प्रतिबंध करणाऱ्या गोळ्या घेतल्याने अल्झायमर व इतर मेंदूरोग टाळता येतात , असे नवीन अभ्यासात दिसून आले . टेक्सास येथील बेयलर कॉलेज ऑफ मेडिसीन व जॉन हॉपकिन्स स्कूल ऑफ मेडिसिनच्या वैज्ञानिकांनी म्हटले आहे , की अल्झायमरची लक्षणे दिसण्यापूर्वी त्याचा मुकाबला करता येतो व त्यात तीन पद्धतीच्या उपाययोजना करता येतात . प्राण्यांच्या मेंदूची वाढ प्रयोगशाळेत केल्यानंतर त्यावर काही प्रयोग करण्यात आले . पार्किन्सन , अल्झायमर या रोगात मेंदूत काही प्रथिनांची जास्त साठवणूक होते , असे हुबा झोगबी यांनी म्हटले आहे . त्यांच्या मते ताऊ प्रथिनांची साठवणूक झाल्याने अल्झायमरची शक्यता वाढते . या आजारांमध्ये आधीच्या परिस्थितीत काय घडते याचा अभ्यास केल्याचे ख्रिस्तियन लासगना रीव्हज यांनी सांगितले . ताऊ प्रथिनांची साठवणूक कमी केली तर अनेक बाबी साध्य होतात . नुआक - १ या एन्झाइमची क्रियाशीलता रोखल्यास ताऊ प्रथिन साठण्याचे प्रमाण कमी होते . फळमाशी , उंदीर यांच्यावरील प्रयोगात नुआक - १ चे प्रमाण ५० टक्के क मी केले तर ताऊ प्रथिनांची साठवण कमी होते . उंदीर व इतर सस्तन प्राण्यांतील मेंदूची हानीही कमी होते . मानवी पेशींवरही हे प्रयोग करण्यात आले आहेत . त्यात नुआक - १ रोखल्यास ताऊ प्रथिनांचे प्रमाण कमी झाल्याचे दिसून आले आहे . न्यूरॉन जर्नलमध्ये हे संशोधन प्रसिद्ध झाले आहे . ( टीप : ‘ आरोग्यवार्ता ’ मधील बातम्या या जगभरातील संशोधकांनी केलेल्या वैद्यकीय संशोधनावर आधारित असतात . त्यामुळे त्यातील मतांशी ‘ लोकसत्ता ’ चा संबंध नाही . कोणताही वैद्यकीय उपचार करण्यापूर्वी आरोग्यतज्ज्ञांशी व डॉक्टरांशी सल्लामसलत करणे आवश्यक आहे . )


। । मुकुंद धस मुलांचे आव्हान खडतर ; तीन वर्षांनंतर लुधियाना येथे बास्केटबॉलचा थरार पंजाबातील लुधियाना येथील गुरू नानक क्रीडा संकुलात तीन वर्षांनंतर राष्ट्रीय बास्केटबॉल स्पर्धेचा थरार अनुभवायला मिळणार आहे . सोमवारपासून आठवडाभर रंगणाऱ्या ६९व्या राष्ट्रीय आंतरराज्य कनिष्ठ ( १८ वर्षांखालील ) बास्केटबॉल स्पर्धेनिमित्त संकुलाला नवी झळाळी देण्यात आली आहे . संकुलात कार्यरत असलेल्या बास्केटबॉल अकादमीतील सर्व विद्यार्थी पाहुण्या खेळाडूंची व्यवस्था करण्यात व्यस्त आहेत . या संकुलात होणाऱ्या राष्ट्रीय स्पर्धामुळे अकादमीतील खेळाडूंना चांगलाच फायदा झाला असून देशाला सतनाम , यादवीर , गुरप्रीतसारखे अनेक नामवंत खेळाडू प्राप्त झाले आहेत . गटवार साखळी सामन्यानंतर वरिष्ठ पातळीतील गटामधील तळाचे दोन संघ कनिष्ठ गटात फेकले जाणार आहेत . त्याचवेळी कनिष्ठ पातळीतील सर्वोच्च दोन संघांना वरिष्ठ पातळीत प्रवेश मिळून बाद फेरीत खेळता येणार आहे . गतवर्षी उपांत्यपूर्व फेरीत पराभूत झालेल्या महाराष्ट्राच्या मुला - मुलींना यंदा अतिशय उष्ण वातावरणाचा सामना करावा लागणार आहे . महाराष्ट्राच्या मुलांना यंदा गटातच कडवे आव्हान असून तुलनेत मुलींना मात्र उपांत्यपूर्व फेरीत प्रवेश करण्यासाठी फारसे कष्ट घ्यावे लागणार नाहीत . युवा आंतरराष्ट्रीय खेळाडू खुशी डोंगरे आणि नेहा साहू तसेच अनुभवी श्रेया दांडेकर , कर्णधार साक्षी कोटियन , सुझान पिंटो , सिया देवधर , आभा लाड यांच्या समावेशाने मुलींचा संघ समतोल आहे . मुलांचे विजेतेपद राखण्यासाठी पंजाबला ६ . १० फूट उंचीच्या आंतरराष्ट्रीय प्रिन्सपाल सिंगवर अवलंबून राहावे लागणार आहे . पंजाबसमोर वेगवान तामिळनाडूचे मोठे आव्हान असेल . केरळ , हरयाणा , राजस्थान आणि दिल्ली हे संघसुद्धा समतोल असून त्यांच्याकडे दुर्लक्ष करता येणार नाही . तुलनेत कमी उंचीचा परंतु वेगवान खेळाची परंपरा जपणारा महाराष्ट्राचा नवखा संघ आपल्या लौकिकास साजेसा खेळ करून किमान गतवेळचे सहावे स्थान कायम ठेवेल का , याबाबत उत्सुकता आहे . सुमारे ३० तासांच्या खडतर प्रवासानंतर पोहोचलेल्या महाराष्ट्राच्या मुलींचा पहिला सामना सोमवारी गतवेळच्या उपविजेत्या उत्तर प्रदेशबरोबर होणार असून मुलांचा पहिला सामना मंगळवारी राजस्थानशी होईल . संघांची वर्गवारी मुले – वरिष्ठ पातळी कनिष्ठ पातळी मुली – वरिष्ठ पातळी : कनिष्ठ पातळी :


स्मार्टफोनमधील अॅपमुळे मानसिक आजारांवर उपचारास मदत होत असल्याचे नुकत्याच करण्यात आलेल्या संशोधनात स्पष्ट झाले आहे . अॅपच्या सुलभतेमुळे एकाच वेळी लाखो जणांना या अॅपची मदत मिळू शकते , असा दावाही अभ्यासकांनी केला आहे . औदासीन्य हा प्रचलित मानसिक आजार असून जगभरात या आजाराचे रुग्ण आढळतात . मानसिक आजारांवरील उपचारांची वाढती मागणी पूर्ण करण्यासाठी जगभरातील मानसिक आरोग्य उपचार संस्थांना संघर्ष करावा लागत आहे . ऑस्ट्रेलियातील राष्ट्रीय पूरक औषध संस्था आणि अमेरिकेतील हॉर्वर्ड मेडिकल स्कूल येथील संशोधकांनी स्मार्टफोनमधील अॅप मानसिक आजार कमी करत असल्याचे म्हटले आहे . संज्ञात्मक वर्तणुकीशी संबंधित अॅप मानसिक आजारांवर नियंत्रण ठेवत असल्याचे संशोधकांनी म्हटले आहे . लोकांना त्यांच्या मानसिक आजारावर नियंत्रण ठेवण्यासाठी स्मार्टफोनची मदत होते , असे उपलब्ध आकडेवारीवरून स्पष्ट होते , असे ऑस्ट्रेलियातील राष्ट्रीय पूरक औषध संस्थेतील जेरम सॅरिस यांनी म्हटले आहे . स्मार्टफोनमधील अॅप औषधाप्रमाणे काम करतात . त्यामुळे मानसिक आजार असलेल्या रुग्णांच्या वागण्यावर नियंत्रण ठेवले जाते , असेही सॅरिस म्हणाले . स्मार्टफोनमधील अॅपआधारित मानसिक उपचारांचा अभ्यास करून संशोधकांनी याबाबतची आकडेवारी मांडली आहे . संशोधकांनी १८ ते ५९ या वयोगटातील ३ , ४०० पुरुष आणि महिलांच्या मानसिक आरोग्याचा अभ्यास केला . नैराश्य , चिंता , उदासीनता , निद्रानाश असे विविध मानसिक आजार या लोकांना असल्याचे स्पष्ट झाले . स्मार्टफोनमधील अॅपमुळे या रुग्णांतील काही जणांच्या प्रकृतीत सुधारणा संशोधकांनी नोंदविली आहे .


सततच्या कटकारस्थानांच्या मालिकांच्या धबडग्यात एखादी हलक्या फुलक्या विषयाची काहीशी विनोदी मालिका सुरू होणार अशी फक्त बातमी मिळाली तरीसुद्धा प्रेक्षक सुखावतो . नायिकेवर होत असलेला अन्याय , अत्याचार , तिचा संघर्ष , घरातलाच कोणी एक सदस्य शत्रूपक्षात , कुरघोडी , बदला वगैरेचा पाढा आता प्रेक्षकांनाही पाठ झालाय . या भाऊगर्दीत दाखल झाली ‘नकटीच्या लग्नाला यायचं हं’ ही मालिका . मालिकेच्या प्रोमोवरून विषय लक्षात आला होताच . एका एकत्र कुटुंबातल्या मुलीचं लग्न जमवण्याची लगबग हा मालिकेचा विषय . घराघरातली ही कहाणी असल्यामुळे मालिकेबद्दल प्रेक्षकांना उत्सुकता होती . पण . . हा ‘पण’ आलाच इथेही . सगळं फुस्स झालं . देशपांडे घरात नूपुर ऊर्फ नकटु लग्नाची आहे . तिचं लग्न जमवण्यासाठी घरातले सगळेच जण आटापिटा करताहेत . यामागे त्यांचं नकटुविषयीचं प्रेम तर आहेच पण त्याचं आणखी एक कारणही आहे . तिचं लग्न झाल्यानंतरच देशपांडेंच्या जुन्या घराच्या जागी मोठा टॉवर उभा राहणार आहे . अशी तिच्या आजोबांची अट . आपल्याकडे गेलेल्या माणसांचा आणि त्यांनी घातलेल्या अटी , स्वप्नं , इच्छा यांचा फार विचार केला जातो . तसेच आहेत देशपांडेसुद्धा . घर अगदी पडायला आलंय पण त्यांना त्यापेक्षा अट जास्त महत्त्वाची वाटते . दर आठवडय़ाला एक विवाहेच्छुकमुलगा नकटुला बघायला येतो आणि नकार घेऊन किंवा देऊन घराबाहेर पडतो . त्या दिवसांत झालेली गडबड , गोंधळ म्हणजे ‘नकटीच्या . . ’ ही मालिका . काही लग्नाळू मुलींची उत्सुकता प्रचंड तीव्र असते . छोटय़ा गोष्टींनाही अनावश्यक आवाजात , आविर्भावात , लाडिक सुरात प्रतिसाद देणे जरा ‘ओव्हर’च वाटतं , हे खरंय . पण मालिकेतली नूपुर काही प्रमाणात अति वाटते . तिचं लग्न , संसार , राजकुमार , मुलगा बघणं वगैरे याच गोष्टी तिच्या आयुष्यात आहेत का ? दुसरं काहीच असू नये ? वर्तमानपत्रात येत असलेल्या भविष्यावर ती इतका विश्वास ठेवते ? स्वतःच्या तंद्रीत इतकं असावं की घरातल्या इतरांच्या आयुष्यात काय घडतंय याचा तिला थांगपत्ताच नसतो ? हे सगळं पटत नाही . नूपुरसारख्या मुली खऱ्या आयुष्यात असतीलही किंबहुना असतातही . पण , त्याचं अतिरंजित करणं खटकणारं आहे . असाच अतिरंजितपणा काही गोष्टींमध्ये ठळकपणे दिसून येतं . नकटुच्या आत्याचा नवरा सतत दारू पिताना दाखवलाय . त्या घरातले लोक जितक्या हिरीरीने नकटुचं लग्न लावायला तयार आहेत त्या जोमाने त्याची दारू सोडवायला नाहीत . संवादही विशेष नाहीत . सतत नकटुचं तिच्या स्वप्नातच रमणं , असंदर्भ बडबडणं , लग्न ठरण्याचा पत्ता नाही आणि उखाणे तयार करणं , मुलगा मुलीला नुसता बघायला आलाय तर अख्ख्या घरातल्यांनी त्याला जावई , जीजू असं सतत संबोधणं , घरात जरा मोठा आवाज झाला की मोडकळीला आलेल्या घराचे पिलर्स धरणं हे सगळं अतिशय बालिश , बाळबोध वाटतं . प्रसाद ओक ही व्यक्तिरेखा एका आठवडय़ात विवाहेच्छुक मुलगा म्हणून मालिकेत होती . त्याची दृष्टी संध्याकाळी सहानंतर जात असते . त्यानंतरही तो देशपांडय़ांच्या घरी थांबतो . त्याला दिसत नाहीये हे देशपांडय़ांच्या कोणालाही जाणवत नाही , याची कमाल वाटते . एखादा अनोळखी माणूस जरा विचित्र वागताना दिसला की काहीतरी गडबड आहे हे चटकन समजते . मग मालिकेत हे असं ? ‘मालिका आहे ती . सोडून द्यायच्या अशा गोष्टी’ या समर्थनाला आणखी किती दुजोरा द्यायचा ? नेहमीच्या मालिकांना ब्रेक देऊन काही हलकंफुलकं देऊया हा विचार स्तुत्यच होता . पण , तो विचार प्रत्यक्षात उतरवताना चहूबाजूंनी विचार करायला हवा . मालिकेत चांगल्या , अनुभवी कलाकारांची फौज असूनही मालिका गंडली आहे . वेगवेगळ्या व्यक्तिरेखा बघणं हे थोडय़ा प्रमाणात मनोरंजन करतं . कलाकारांचा अभिनय चांगला झालाय . नकटु ही व्यक्तिरेखा ‘अति’ दाखवायचा प्राजक्ताने चांगला प्रयत्न केलाय . मालिकेचं शीर्षकगीत मजेशीर आहे . गुणगुणायला लावतं . घराघरातला विषय असला तरी त्याचं सादरीकरण , मांडणी , एकत्रीकरण , प्रसंगांची सुसूत्रता , पटकथेचा वेग , नावीन्य हे सगळं महत्त्वाचं ठरतं . प्रेक्षकांच्या घरातला विषय मालिकेत दाखवला की प्रेक्षक हमखास बघणारच , हा समज आता प्रेक्षकच खोटा ठरवत चाललाय . दर आठवडय़ाला एक विवाहेच्छुक मुलगा नकटुला बघायला येणार , हा साचा गेला महिनाभर सुरू आहे . हे असंच चालू राहीलं , तर त्यात नावीन्य ते काय येणार , हाही प्रश्न उरतोच . टीव्हीवर अगदीच काहीच बघण्यासारखं नसेल किंवा इतर काही बघून कंटाळा आला असेल तर ही मालिका बघायला हरकत नाही . ही मालिका तुमचं मनोरंजन करेल पण ते तात्पुरतं असेल . या मालिकेचा एखादा भाग चुकलाच तरी नो टेन्शन . या मालिकेत नकटुचं लग्न हा एकच विषय सलग आहे . दर आठवडय़ाला नवीन मुलगा येऊन त्या - त्या आठवडय़ाची पटकथा वेगळी असते . त्यामुळे तुम्ही खूप काही मिस केलंय असं अजिबात वाटून घेऊ नका . बौद्धिक काही बघायचं असेल किंवा आशयघन मालिकेच्या तुम्ही प्रतीक्षेत असाल तर ही मालिका तुमच्यासाठी नाही ! बाकी मर्जी आप की ! response . lokprabha @ expressindia . com @ chaijoshi11 सौजन्य - लोकप्रभा response . lokprabha @ expressindia . com